               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.5.2018
            COM(2018) 295 final
            2018/0147(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη σύναψη, εξ ονόματος της Ένωσης, συμφωνίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας σχετικά με ορισμένες πτυχές των αεροπορικών μεταφορών

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Στις 5 Ιουνίου 2003, μετά τις αποφάσεις του Δικαστηρίου της Ευρωπαϊκής Ένωσης στις υποθέσεις που είναι γνωστές με την ονομασία «Ανοικτοί ουρανοί», το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων σε υφιστάμενες διμερείς συμφωνίες αεροπορικών μεταφορών από μια συμφωνία σε επίπεδο Ένωσης («οριζόντια εντολή»). Στόχος των εν λόγω συμφωνιών είναι να παρασχεθεί σε όλους τους αερομεταφορείς της ΕΕ ισότιμη πρόσβαση στα δρομολόγια μεταξύ της Ευρωπαϊκής Ένωσης και τρίτων χωρών, και έτσι να εναρμονιστούν με το δίκαιο της Ευρωπαϊκής Ένωσης οι διμερείς συμφωνίες αεροπορικών μεταφορών μεταξύ των κρατών μελών και τρίτων χωρών.

               •Συνέπεια με τις ισχύουσες διατάξεις στον τομέα πολιτικής

                  Οι διατάξεις της συμφωνίας αντικαθιστούν ή συμπληρώνουν τις υφιστάμενες διατάξεις 27 διμερών συμφωνιών αερομεταφορών μεταξύ κρατών μελών και της Λαϊκής Δημοκρατίας της Κίνας (εφεξής «Κίνα»).

               •Συνέπεια με άλλες πολιτικές της Ένωσης

                  Η συμφωνία θα εξυπηρετεί έναν θεμελιώδη στόχο της εξωτερικής πολιτικής αερομεταφορών της Ένωσης, καθώς εναρμονίζει υφιστάμενες διμερείς συμφωνίες αεροπορικών μεταφορών με το δίκαιο της Ένωσης.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Άρθρο 100 παράγραφος 2 και άρθρο 218 παράγραφος 6 στοιχείο α) της ΣΛΕΕ

               •Επικουρικότητα (σε περίπτωση μη αποκλειστικής αρμοδιότητας)

                  Η πρόταση βασίζεται εξ ολοκλήρου στην «οριζόντια εντολή» που έδωσε το Συμβούλιο, λαμβανομένων υπόψη των θεμάτων που καλύπτονται από το δίκαιο της Ένωσης και τις διμερείς συμφωνίες αεροπορικών μεταφορών.

               •Αναλογικότητα

                  Η συμφωνία θα τροποποιήσει ή θα συμπληρώσει διατάξεις των διμερών συμφωνιών αεροπορικών μεταφορών μόνο στο βαθμό που αυτό είναι αναγκαίο για τη διασφάλιση της εναρμόνισης με το ενωσιακό δίκαιο.

               •Επιλογή της νομικής πράξης

                  Η προτεινόμενη συμφωνία μεταξύ της Ένωσης και της Κίνας αποτελεί το πιο αποτελεσματικό μέσο για την εναρμόνιση όλων των υφιστάμενων διμερών συμφωνιών για τις αεροπορικές μεταφορές μεταξύ κρατών μελών και της Κίνας με το δίκαιο της Ένωσης.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Σύμφωνα με το άρθρο 218 παράγραφος 4 της ΣΛΕΕ, η Επιτροπή διεξήγαγε τις διαπραγματεύσεις σε διαβούλευση με ειδική επιτροπή. Κατά τη διάρκεια των διαπραγματεύσεων, τη γνώμη του έχει επίσης εκφράσει ο κλάδος. Οι παρατηρήσεις που υποβλήθηκαν στο πλαίσιο της εν λόγω διαδικασίας ελήφθησαν υπόψη. Τα ενδιαφερόμενα κράτη μέλη έλεγξαν την ακρίβεια των παραπομπών στις διμερείς συμφωνίες αεροπορικών μεταφορών. Ο κλάδος υπογράμμισε τη σημασία μιας σταθερής νομικής βάσης για τις οικείες εμπορικές δραστηριότητες.

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Άνευ αντικειμένου.

               •Καταλληλότητα και απλούστευση του κανονιστικού πλαισίου

                  Η πρόταση αποτελεί απλούστευση της νομοθεσίας. Οι σχετικές διατάξεις των διμερών συμφωνιών αεροπορικών μεταφορών μεταξύ κρατών μελών και της Κίνας αντικαθίστανται ή συμπληρώνονται από μία και μόνη συμφωνία.

               •Θεμελιώδη δικαιώματα

                  Άνευ αντικειμένου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η πρόταση δεν έχει επιπτώσεις στον προϋπολογισμό της Ένωσης.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Τα συμβαλλόμενα μέρη κοινοποιούν αμοιβαία εγγράφως, μέσω της διπλωματικής οδού, την ολοκλήρωση των αντίστοιχων εσωτερικών τους διαδικασιών που απαιτούνται για την έναρξη ισχύος της συμφωνίας. Η συμφωνία αρχίζει να ισχύει την ημερομηνία της τελευταίας κοινοποίησης.

               Επεξηγηματικά έγγραφα (για οδηγίες)

                  Άνευ αντικειμένου.

               Αναλυτική επεξήγηση των επιμέρους διατάξεων της πρότασης

                  Οι διεθνείς αεροπορικές συνδέσεις μεταξύ των κρατών μελών και τρίτων χωρών διέπονται κατά κανόνα από διμερείς συμφωνίες αεροπορικών μεταφορών μεταξύ των κρατών μελών και τρίτων χωρών, από τα παραρτήματα των εν λόγω συμφωνιών και από άλλες συναφείς διμερείς ή πολυμερείς ρυθμίσεις.

                  Παρά ταύτα, οι συνήθεις ρήτρες περί καθορισμού αερομεταφορέα που περιέχονται στις διμερείς συμφωνίες αεροπορικών μεταφορών των κρατών μελών παραβιάζουν το δίκαιο της Ένωσης. Επιτρέπουν σε τρίτη χώρα να απορρίψει, να ανακαλέσει ή να αναστείλει τις άδειες εκμετάλλευσης ή τις άδειες τεχνικής φύσεως αερομεταφορέα που έχει καθοριστεί από κράτος μέλος, αλλά δεν ανήκει κατ’ ουσία ούτε βρίσκεται υπό τον πραγματικό έλεγχο του συγκεκριμένου κράτους μέλους ή υπηκόων του. Αυτό κρίθηκε ότι αποτελεί διάκριση εις βάρος των αερομεταφορέων της ΕΕ που είναι εγκατεστημένοι στο έδαφος κράτους μέλους αλλά ανήκουν σε υπηκόους άλλων κρατών μελών και ελέγχονται από αυτούς. Αντιβαίνει στο άρθρο 49 της Συνθήκης για τη λειτουργία της Ευρωπαϊκής Ένωσης, το οποίο εγγυάται στους υπηκόους των κρατών μελών που ασκούν το δικαίωμα ελεύθερης εγκατάστασης, ίδια μεταχείριση στο κράτος μέλος υποδοχής με εκείνη της οποίας απολαύουν οι υπήκοοι του συγκεκριμένου κράτους μέλους.

                  Υπάρχουν και άλλα θέματα, όπως οι υποχρεωτικές εμπορικές συμφωνίες μεταξύ αεροπορικών εταιρειών στις οποίες πρέπει να εξασφαλισθεί συμμόρφωση προς το δίκαιο της Ένωσης με την τροποποίηση ή τη συμπλήρωση των υφιστάμενων διατάξεων των διμερών συμφωνιών αεροπορικών μεταφορών μεταξύ κρατών μελών και τρίτων χωρών.

                  Σύμφωνα με τους μηχανισμούς και τις οδηγίες του παραρτήματος της «οριζόντιας εντολής», η Επιτροπή έχει διαπραγματευθεί με τη Λαϊκή Δημοκρατία της Κίνας συμφωνία η οποία αντικαθιστά ορισμένες διατάξεις των υφιστάμενων διμερών συμφωνιών αερομεταφορών μεταξύ των κρατών μελών και της Κίνας. Το άρθρο 2 της συμφωνίας αντικαθιστά τις συνήθεις ρήτρες περί καθορισμού αερομεταφορέα από ρήτρα καθορισμού αερομεταφορέα της ΕΕ που επιτρέπει σε όλους τους αερομεταφορείς της ΕΕ να απολαύουν του δικαιώματος εγκατάστασης. Το άρθρο 4 επιλύει ενδεχόμενες συγκρούσεις με τους κανόνες ανταγωνισμού της Ένωσης.

               Μετά την υπογραφή της, η συμφωνία πρέπει να συναφθεί. Με το παρόν έγγραφο προτείνεται εν προκειμένω η σχετική απόφαση.

               2018/0147 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη σύναψη, εξ ονόματος της Ένωσης, συμφωνίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας σχετικά με ορισμένες πτυχές των αεροπορικών μεταφορών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α),

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη την έγκριση του Ευρωπαϊκού Κοινοβουλίου,

               Εκτιμώντας τα ακόλουθα:

               (1)Σύμφωνα με την απόφαση…/…/ΕΕ του Συμβουλίου
                  1
                , η συμφωνία μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας σχετικά με ορισμένες πτυχές των αεροπορικών μεταφορών (η «συμφωνία») έχει υπογραφεί, με την επιφύλαξη της σύναψής της σε μεταγενέστερη ημερομηνία.

               (2)Στόχος της συμφωνίας είναι να καταστούν οι διμερείς συμφωνίες αεροπορικών μεταφορών μεταξύ 27 κρατών μελών και της Λαϊκής Δημοκρατίας της Κίνας σύμφωνες με το δίκαιο της Ένωσης.

               (3)Η συμφωνία θα πρέπει να εγκριθεί εξ ονόματος της Ένωσης.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η συμφωνία μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας σχετικά με ορισμένες πτυχές των αεροπορικών μεταφορών (η «συμφωνία») εγκρίνεται εξ ονόματος της Ένωσης.

               Το κείμενο της συμφωνίας επισυνάπτεται στην παρούσα απόφαση.

               Άρθρο 2

               Ο Πρόεδρος του Συμβουλίου ορίζει το πρόσωπο που εξουσιοδοτείται να προβεί, εξ ονόματος της Ένωσης, στην κοινοποίηση που προβλέπεται στο άρθρο 6 παράγραφος 1 της συμφωνίας, προκειμένου να εκφράσει την έγκριση της Ευρωπαϊκής Ένωσης να δεσμευτεί από τη συμφωνία.

               Άρθρο 3

               Η παρούσα απόφαση αρχίζει να ισχύει την ημέρα της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L , , σ. .

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.5.2018
            COM(2018) 295 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη σύναψη, εξ ονόματος της Ένωσης, συμφωνίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας σχετικά με ορισμένες πτυχές των αεροπορικών μεταφορών

               ΣΧΕΔΙΟ

               ΣΥΜΦΩΝΙΑΣ

               μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας

               σχετικά με ορισμένες πτυχές των αεροπορικών μεταφορών

               Η ΕΥΡΩΠΑΪΚΗ ΕΝΩΣΗ,

               αφενός, και

               Η ΚΥΒΕΡΝΗΣΗ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ,

               αφετέρου,

               (καλούμενες εφεξής «συμβαλλόμενα μέρη»)

               ΣΗΜΕΙΩΝΟΝΤΑΣ ότι το Δικαστήριο της Ευρωπαϊκής Ένωσης έκρινε ότι ορισμένες διατάξεις των διμερών συμφωνιών που έχουν συνάψει αρκετά κράτη μέλη με τρίτες χώρες είναι ασυμβίβαστες με το ευρωπαϊκό ενωσιακό δίκαιο,

               ΣΗΜΕΙΩΝΟΝΤΑΣ ότι μεταξύ αρκετών κρατών μελών της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας έχουν συναφθεί διμερείς συμφωνίες αεροπορικών μεταφορών οι οποίες περιέχουν ανάλογες διατάξεις, και ότι τα κράτη μέλη υποχρεούνται να προσφεύγουν σε όλα τα πρόσφορα μέσα για να άρουν τα ασυμβίβαστα οιωνδήποτε τοιούτων συμφωνιών προς τη Συνθήκη ΕΕ,

               ΕΠΙΣΗΜΑΙΝΟΝΤΑΣ ότι η Ευρωπαϊκή Ένωση έχει αποκλειστική αρμοδιότητα επί διαφόρων πτυχών οι οποίες δύνανται να περιλαμβάνονται σε διμερείς συμφωνίες αεροπορικών μεταφορών μεταξύ κρατών μελών της Ευρωπαϊκής Ένωσης και τρίτων χωρών,

               ΕΠΙΣΗΜΑΙΝΟΝΤΑΣ ότι, με βάση το δίκαιο της Ευρωπαϊκής Ένωσης, οι αερομεταφορείς της Ευρωπαϊκής Ένωσης που είναι εγκατεστημένοι σε κράτος μέλος της Ευρωπαϊκής Ένωσης έχουν δικαίωμα ισότιμης πρόσβασης στην παροχή αεροπορικών μεταφορών μεταξύ κρατών μελών της Ευρωπαϊκής Ένωσης και τρίτων χωρών,

               ΕΧΟΝΤΑΣ ΥΠΟΨΗ τις συμφωνίες μεταξύ της Ευρωπαϊκής Ένωσης και ορισμένων τρίτων χωρών, οι οποίες προβλέπουν τη δυνατότητα των υπηκόων των εν λόγω τρίτων χωρών να αποκτούν την κυριότητα αερομεταφορέων που έχουν λάβει άδεια εκμετάλλευσης σύμφωνα με το δίκαιο της Ευρωπαϊκής Ένωσης,

               ΑΝΑΓΝΩΡΙΖΟΝΤΑΣ ότι η εναρμόνιση των διατάξεων των διμερών συμφωνιών αεροπορικών μεταφορών μεταξύ κρατών μελών της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας με το δίκαιο της Ευρωπαϊκής Ένωσης θα δημιουργήσει στέρεη νομική βάση για τις αεροπορικές μεταφορές μεταξύ της Ευρωπαϊκής Ένωσης και της Κίνας και θα διαφυλάξει τη συνέχεια εκτέλεσης των εν λόγω αεροπορικών μεταφορών,

               ΑΝΑΓΝΩΡΙΖΟΝΤΑΣ ότι, όταν κράτος μέλος της Ευρωπαϊκής Ένωσης έχει καθορίσει αερομεταφορέα του οποίου τον ρυθμιστικό έλεγχο όσον αφορά την εποπτεία της ασφάλειας ασκεί και διατηρεί άλλο κράτος μέλος της Ευρωπαϊκής Ένωσης, τα δικαιώματα της Λαϊκής Δημοκρατίας της Κίνας που απορρέουν από τις διατάξεις περί ασφαλείας της συμφωνίας μεταξύ του κράτους μέλους που έχει καθορίσει τον αερομεταφορέα και της Λαϊκής Δημοκρατίας της Κίνας ισχύουν εξίσου σε ό,τι αφορά αυτό το άλλο κράτος μέλος,

               ΣΗΜΕΙΩΝΟΝΤΑΣ ότι σκοπός της Ευρωπαϊκής Ένωσης, στο πλαίσιο της παρούσας συμφωνίας, δεν είναι να αυξήσει τον συνολικό όγκο της εναέριας κυκλοφορίας μεταξύ της Ευρωπαϊκής Ένωσης και της Λαϊκής Δημοκρατίας της Κίνας, να μεταβάλει το ισοζύγιο μεταξύ αερομεταφορέων της Ευρωπαϊκής Ένωσης και των αερομεταφορέων της Λαϊκής Δημοκρατίας της Κίνας, ή να θίξει την ερμηνεία των διατάξεων περί δικαιωμάτων κυκλοφορίας που περιέχονται στις υφιστάμενες διμερείς συμφωνίες αεροπορικών μεταφορών,

               ΕΠΙΒΕΒΑΙΩΝΟΝΤΑΣ εκ νέου την πρόθεσή τους σύμφωνα με την οποία η αναγνώριση του δικαιώματος εγκατάστασης και η υιοθέτηση της αρχής καθορισμού αερομεταφορέα της ΕΕ δεν πρέπει να αποσκοπούν ή να θεωρηθεί ότι επιτρέπουν την καταστρατήγηση και δεν θα αποτρέψουν την άρνηση δικαιωμάτων κυκλοφορίας σε περίπτωση τέτοιας καταστρατήγησης.

               ΣΥΜΦΩΝΟΥΝ ΤΑ ΑΚΟΛΟΥΘΑ:

               ΑΡΘΡΟ 1

               Γενικές διατάξεις

               1.Για τους σκοπούς της παρούσας συμφωνίας, ως «κράτη μέλη» νοούνται τα κράτη μέλη της Ευρωπαϊκής Ένωσης· ως «Συνθήκες της ΕΕ» νοούνται η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης· .

               2.Σε καθεμία από τις συμφωνίες που παρατίθενται στο παράρτημα 1, οι αναφορές σε υπηκόους του κράτους μέλους που είναι συμβαλλόμενο μέρος της εκάστοτε συμφωνίας νοούνται ως αναφορές σε υπηκόους των κρατών μελών της Ευρωπαϊκής Ένωσης.

               3.Σε καθεμία από τις συμφωνίες που παρατίθενται στο παράρτημα 1, οι αναφορές σε αερομεταφορείς ή αεροπορικές εταιρείες κράτους μέλους συμβαλλόμενου μέρους της εκάστοτε συμφωνίας νοούνται ως αναφορές σε αερομεταφορείς ή αεροπορικές εταιρείες που έχει καθορίσει το συγκεκριμένο κράτος μέλος.

               4.Η χορήγηση δικαιωμάτων κυκλοφορίας συνεχίζεται μέσω διμερών ρυθμίσεων μεταξύ της Λαϊκής Δημοκρατίας της Κίνας και κάθε επιμέρους κράτους μέλους.

               ΑΡΘΡΟ 2

               Καθορισμός αερομεταφορέα, άδειες εκμετάλλευσης και άδειες τεχνικής φύσεως, απόρριψη, ανάκληση, αναστολή ή περιορισμός των αδειών εκμετάλλευσης και των αδειών τεχνικής φύσεως

               1.Οι διατάξεις των παραγράφων 2 και 3 του παρόντος άρθρου υπερισχύουν έναντι των αντίστοιχων διατάξεων των άρθρων που περιλαμβάνονται στο παράρτημα 2 στοιχεία α) και β) αντίστοιχα, σε ό,τι αφορά τον καθορισμό αερομεταφορέα από το οικείο κράτος μέλος, τις άδειες εκμετάλλευσης και τις άδειες τεχνικής φύσεως που του έχει χορηγήσει η Λαϊκή Δημοκρατία της Κίνας, όπως και την απόρριψη, την ανάκληση, την αναστολή ή τον περιορισμό των αδειών εκμετάλλευσης και των αδειών τεχνικής φύσεως του αερομεταφορέα, αντίστοιχα.

               2.
                     Όταν της γνωστοποιείται από κράτος μέλος καθορισμός αερομεταφορέα, η Λαϊκή Δημοκρατία της Κίνας χορηγεί τις κατάλληλες άδειες εκμετάλλευσης και άδειες τεχνικής φύσεως με την ελάχιστη διαδικαστική καθυστέρηση, υπό τον όρο ότι:

               I.ο αερομεταφορέας είναι εγκατεστημένος στην επικράτεια του κράτους μέλους που τον έχει καθορίσει με βάση τις Συνθήκες της ΕΕ και σύμφωνα με τους νόμους και τους κανονισμούς εγκατάστασης του καθορίζοντος κράτους μέλους και είναι κάτοχος έγκυρης άδειας εκμετάλλευσης σύμφωνα με το δίκαιο της Ευρωπαϊκής Ένωσης· και

               II.το κράτος μέλος που είναι υπεύθυνο για την έκδοση του οικείου πιστοποιητικού αερομεταφορέα ασκεί και διατηρεί τον ουσιαστικό ρυθμιστικό έλεγχο του αερομεταφορέα και στην πράξη καθορισμού προσδιορίζεται με σαφήνεια η αρμόδια αεροναυτική αρχή· και

               III.ο αερομεταφορέας έχει τον κύριο τόπο της επιχειρηματικής δραστηριότητάς του στην επικράτεια του κράτους μέλους που του έχει χορηγήσει την έγκυρη άδεια εκμετάλλευσης· και

               IV.ο αερομεταφορέας τελεί υπό την κυριότητα, είτε άμεσα είτε μέσω πλειοψηφικής συμμετοχής, και υπό τον ουσιαστικό έλεγχο κρατών μελών και/ή υπηκόων κρατών μελών και/ή άλλων κρατών αναφερόμενων στο παράρτημα 3 και/ή υπηκόων των συγκεκριμένων άλλων κρατών.

               3.
                     Η Λαϊκή Δημοκρατία της Κίνας δύναται να απορρίψει, να ανακαλέσει, να αναστείλει ή να περιορίσει τις άδειες εκμετάλλευσης ή τις άδειες τεχνικής φύσεως αερομεταφορέα καθορισμένου από κράτος μέλος εφόσον:

               I.ο αερομεταφορέας δεν είναι εγκατεστημένος στην επικράτεια του κράτους μέλους που τον έχει καθορίσει με βάση τις Συνθήκες της ΕΕ ή δεν είναι κάτοχος έγκυρης άδειας εκμετάλλευσης σύμφωνα με το δίκαιο της Ευρωπαϊκής Ένωσης· ή

               II.το κράτος μέλος που είναι υπεύθυνο για την έκδοση του οικείου πιστοποιητικού αερομεταφορέα δεν ασκεί ή δεν διατηρεί τον ουσιαστικό ρυθμιστικό έλεγχο του αερομεταφορέα, ή εφόσον στην πράξη καθορισμού του αερομεταφορέα δεν προσδιορίζεται με σαφήνεια η αρμόδια αεροπορική αρχή· ή

               III.ο αερομεταφορέας δεν έχει τον κύριο τόπο της επιχειρηματικής του δραστηριότητας στην επικράτεια του κράτους μέλους που του έχει χορηγήσει την άδεια εκμετάλλευσης· ή

               IV. ο αερομεταφορέας δεν τελεί υπό την κυριότητα, είτε άμεσα είτε μέσω πλειοψηφικής συμμετοχής, ή υπό τον πραγματικό έλεγχο κρατών μελών και/ή υπηκόων κρατών μελών, και/ή άλλων κρατών αναφερόμενων στο παράρτημα 3 και/ή υπηκόων των συγκεκριμένων άλλων κρατών· ή

               V.ο αερομεταφορέας έχει ήδη λάβει άδεια εκμετάλλευσης βάσει διμερούς συμφωνίας μεταξύ της Λαϊκής Δημοκρατίας της Κίνας και άλλου κράτους μέλους και, ασκώντας τα δικαιώματα κυκλοφορίας που απορρέουν από την παρούσα συμφωνία σε αεροπορικό δρομολόγιο που περιλαμβάνει σημείο στην επικράτεια αυτού του άλλου κράτους μέλους, συμπεριλαμβανομένης της παροχής υπηρεσίας που διατίθεται στην αγορά ως ή άλλως αποτελεί άμεση υπηρεσία, ο αερομεταφορέας θα καταστρατηγούσε τους περιορισμούς ως προς τα δικαιώματα κυκλοφορίας που επιβάλλονται από την εν λόγω άλλη συμφωνία· ή

               VI.ο καθορισμένος αερομεταφορέας διαθέτει πιστοποιητικό αερομεταφορέα που έχει εκδοθεί από κράτος μέλος με το οποίο η Λαϊκή Δημοκρατία της Κίνας δεν έχει συνάψει διμερή συμφωνία αεροπορικών μεταφορών, και το εν λόγω κράτος μέλος έχει αρνηθεί να παραχωρήσει δικαιώματα κυκλοφορίας στη Λαϊκή Δημοκρατία της Κίνας.

               4.
                     Τα δικαιώματα και οι υποχρεώσεις δυνάμει του παρόντος άρθρου δεν επιτρέπεται να ασκούνται κατά τρόπο που εισάγει διακρίσεις μεταξύ αερομεταφορέων της Ευρωπαϊκής Ένωσης για λόγους εθνικότητας.

               ΑΡΘΡΟ 3

               Ασφάλεια πτήσεων

               1.
                     Οι διατάξεις της παραγράφου 2 του παρόντος άρθρου συμπληρώνουν τις σχετικές διατάξεις των άρθρων που παρατίθενται στο παράρτημα 2 στοιχείο γ).

               2.
                     Όταν κράτος μέλος έχει καθορίσει αερομεταφορέα του οποίου τον ρυθμιστικό έλεγχο ασκεί και διατηρεί άλλο κράτος μέλος, τα δικαιώματα της Λαϊκής Δημοκρατίας της Κίνας που απορρέουν από τις διατάξεις περί ασφαλείας της συμφωνίας μεταξύ του κράτους μέλους που έχει καθορίσει τον αερομεταφορέα και της Λαϊκής Δημοκρατίας της Κίνας ισχύουν εξίσου σε ό,τι αφορά την έκδοση, την εφαρμογή ή τη διατήρηση των προτύπων ασφαλείας από αυτό το άλλο κράτος μέλος και σε ό,τι αφορά την άδεια εκμετάλλευσης του συγκεκριμένου αερομεταφορέα.

               ΑΡΘΡΟ 4

               Συμβατότητα με τους κανόνες ανταγωνισμού

               1.
                     Διμερείς συμφωνίες αεροπορικών μεταφορών που έχουν συναφθεί μεταξύ κρατών μελών και της Λαϊκής Δημοκρατίας της Κίνας δεν θίγουν τους κανόνες ανταγωνισμού των συμβαλλόμενων μερών.

               2.
                     Οι διατάξεις που περιλαμβάνονται στο παράρτημα 2 στοιχείο δ) απαλείφονται και παύουν να ισχύουν.

               ΑΡΘΡΟ 5

               Παραρτήματα της συμφωνίας

               Τα παραρτήματα της παρούσας συμφωνίας αποτελούν αναπόσπαστο μέρος της.

               ΑΡΘΡΟ 6

               Έναρξη ισχύος

               1.Τα μέρη κοινοποιούν αμοιβαία εγγράφως, μέσω της διπλωματικής οδού, την ολοκλήρωση των αντίστοιχων εσωτερικών τους διαδικασιών που απαιτούνται για την έναρξη ισχύος της παρούσας συμφωνίας. Η συμφωνία αρχίζει να ισχύει την ημερομηνία της τελευταίας κοινοποίησης.

               2.Η παρούσα συμφωνία εφαρμόζεται στις συμφωνίες και ρυθμίσεις που αναφέρονται στο παράρτημα 1 και οι οποίες βρίσκονται σε ισχύ.

               ΑΡΘΡΟ 7

               Επανεξέταση, αναθεώρηση ή τροποποίηση

               1.
                     Τα μέρη παρακολουθούν και επανεξετάζουν τακτικά την εφαρμογή της παρούσας συμφωνίας. Κατά την επανεξέταση αξιολογούνται ιδίως τυχόν απρόβλεπτες αρνητικές επιπτώσεις της συμφωνίας, κατά την αντίληψη οιουδήποτε μέρους.

               2.
                     Εφόσον ζητηθεί από οποιοδήποτε από αυτά, τα μέρη πραγματοποιούν διαβουλεύσεις για να συζητήσουν τις κατάλληλες αντιδράσεις στις απρόβλεπτες επιπτώσεις που αναφέρονται στην παράγραφο 1.

               3.
                     Τα συμβαλλόμενα μέρη δύνανται, ανά πάσα στιγμή, να επανεξετάσουν, να αναθεωρήσουν ή να τροποποιήσουν την παρούσα συμφωνία με κοινή συναίνεση.

               ΑΡΘΡΟ 8

               Καταγγελία της συμφωνίας

               1.Η λήξη συμφωνίας αναφερόμενης στο παράρτημα 1 συνεπάγεται ταυτόχρονη λήξη της ισχύος όλων των διατάξεων της παρούσας συμφωνίας που αφορούν την αναφερόμενη στο παράρτημα 1 συμφωνία.

               2.Η λήξη όλων των συμφωνιών που παρατίθενται στο παράρτημα 1 συνεπάγεται την ταυτόχρονη λήξη της ισχύος της παρούσας συμφωνίας.

               ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι υπέγραψαν την παρούσα συμφωνία.

               Έγινε στις [….], την […] ημέρα του […, …], εις διπλούν, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και κινεζική γλώσσα.

               ΓΙΑ ΤΗΝ ΕΥΡΩΠΑΪΚΗ ΕΝΩΣΗ:
                     ΓΙΑ ΤΗΝ ΚΥΒΕΡΝΗΣΗ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ:

               Παράρτημα 1

               Κατάλογος των συμφωνιών που αναφέρονται στο άρθρο 1 της παρούσας συμφωνίας

               α) Συμφωνίες αεροπορικών μεταφορών και άλλες ρυθμίσεις μεταξύ της Λαϊκής Δημοκρατίας της Κίνας και κρατών μελών της Ευρωπαϊκής Ένωσης, όπως τροποποιήθηκαν, οι οποίες, κατά την ημερομηνία υπογραφής της παρούσας συμφωνίας έχουν συναφθεί, υπογραφεί ή μονογραφηθεί:

               -Συμφωνία πολιτικών αεροπορικών μεταφορών μεταξύ της Ομοσπονδιακής Κυβέρνησης της Αυστρίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 12 Σεπτεμβρίου 1985 (αναφερόμενη στο παράρτημα 2 ως «συμφωνία Κίνας-Αυστρίας»)·

               -Συμφωνία πολιτικών αεροπορικών μεταφορών μεταξύ της κυβέρνησης του Βασιλείου του Βελγίου και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 20 Απριλίου 1975 (αναφερόμενη στο παράρτημα 2 ως «συμφωνία Κίνας-Βελγίου»)·

               -Συμφωνία αεροπορικών μεταφορών μεταξύ της κυβέρνησης της Δημοκρατίας της Βουλγαρίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 21 Ιουνίου 1993 (αναφερόμενη στο παράρτημα 2 ως «συμφωνία Κίνας-Βουλγαρίας»)·

               -Συμφωνία αεροπορικών μεταφορών μεταξύ της κυβέρνησης της Δημοκρατίας της Κροατίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Ζάγκρεμπ στις 20 Ιουνίου 2009 (αναφερόμενη στο παράρτημα 2 ως «συμφωνία Κίνας-Κροατίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Δημοκρατίας της Κύπρου και της κυβέρνησης της Λαϊκής Δημοκρατίας της Κίνας, η οποία μονογραφήθηκε στις 5 Απριλίου 2000 (αναφερόμενη στο παράρτημα 2 ως «συμφωνία Κίνας-Κύπρου»)·

               -Συμφωνία αεροπορικών μεταφορών μεταξύ της κυβέρνησης της Σοσιαλιστικής Δημοκρατίας της Τσεχοσλοβακίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 25 Μαΐου 1988, και από τις διατάξεις της οποίας η Τσεχική Δημοκρατία δήλωσε ότι δεσμεύεται (αναφερόμενη στο παράρτημα 2 ως «συμφωνία Κίνας-Τσεχικής Δημοκρατίας»)·

               -Συμφωνία αεροπορικών μεταφορών μεταξύ της κυβέρνησης του Βασιλείου της Δανίας και της κυβέρνησης της Λαϊκής Δημοκρατίας της Κίνας, η οποία μονογραφήθηκε στις 12 Μαρτίου 2010 (αναφερόμενη στο παράρτημα 2 ως «συμφωνία Κίνας-Δανίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Δημοκρατίας της Εσθονίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Ταλίν την 1η Μαρτίου 1999 (αναφερόμενη στο παράρτημα 2 ως «συμφωνία Κίνας-Εσθονίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Δημοκρατίας της Φινλανδίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 2 Οκτωβρίου 1975 (αναφερόμενη στο παράρτημα 2 ως «συμφωνία Κίνας-Φινλανδίας»)·

               -Συμφωνία «relatif aux communications aériennes» μεταξύ της κυβέρνησης της Γαλλικής Δημοκρατίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Παρίσι την 1η Ιουνίου 1966 (αναφερόμενη στο παράρτημα 2 ως «συμφωνία Κίνας-Γαλλίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Ομοσπονδιακής Δημοκρατίας της Γερμανίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 31 Οκτωβρίου 1975, όπως τροποποιήθηκε από το πρωτόκολλο τροποποίησης της συμφωνίας πολιτικών αεροπορικών μεταφορών μεταξύ της κυβέρνησης της Ομοσπονδιακής Δημοκρατίας της Γερμανίας και της κυβέρνησης της Λαϊκής Δημοκρατίας της Κίνας, το οποίο υπεγράφη στο Πεκίνο στις 11 Δεκεμβρίου 1995 (αναφερόμενη στο παράρτημα 2 ως «συμφωνία Κίνας-Γερμανίας»)·

               -Συμφωνία πολιτικών αεροπορικών μεταφορών μεταξύ της κυβέρνησης του Βασιλείου της Ελλάδας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 23 Μαΐου 1973 (αναφερόμενη στο παράρτημα 2 ως «συμφωνία Κίνας-Ελλάδας»)·

               -Συμφωνία αεροπορικών μεταφορών μεταξύ της κυβέρνησης της Δημοκρατίας της Ουγγαρίας και της κυβέρνησης της Λαϊκής Δημοκρατίας της Κίνας, η οποία υπεγράφη στη Βουδαπέστη στις 15 Σεπτεμβρίου 1993 (αναφερόμενη στο παράρτημα 2 ως «συμφωνία Κίνας-Ουγγαρίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Ιρλανδίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 14 Σεπτεμβρίου 1998 (αναφερόμενη στο παράρτημα 2 ως «συμφωνία Κίνας-Ιρλανδίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Ιταλικής Δημοκρατίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 8 Ιανουαρίου 1973 (αναφερόμενη στο παράρτημα 2 ως «συμφωνία Κίνας-Ιταλίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Δημοκρατίας της Λετονίας και της κυβέρνησης της Λαϊκής Δημοκρατίας της Κίνας, η οποία υπεγράφη στη Ρίγα στις 4 Μαρτίου 1999 (αναφερόμενη στο παράρτημα 2 ως «συμφωνία Κίνας-Λετονίας»)·

               -Συμφωνία πολιτικών αεροπορικών μεταφορών μεταξύ της κυβέρνησης του Μεγάλου Δουκάτου του Λουξεμβούργου και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 18 Νοεμβρίου 2002 (αναφερόμενη στο παράρτημα 2 ως «συμφωνία Κίνας-Λουξεμβούργου»)·

               -
                     Συμφωνία πολιτικών αεροπορικών μεταφορών μεταξύ της κυβέρνησης της Δημοκρατίας της Μάλτας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο την 1η Σεπτεμβρίου 1997 (αναφερόμενη στο παράρτημα 2 ως «συμφωνία Κίνας- Μάλτας»)·

               -Συμφωνία πολιτικών αεροπορικών μεταφορών μεταξύ της κυβέρνησης του Βασιλείου των Κάτω Χωρών και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 23 Μαΐου 1996 (αναφερόμενη στο παράρτημα 2 ως «συμφωνία Κίνας-Κάτω Χωρών»)·

               -Συμφωνία πολιτικών αεροπορικών μεταφορών μεταξύ της κυβέρνησης της Λαϊκής Δημοκρατίας της Πολωνίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 20 Μαρτίου 1986 (αναφερόμενη στο παράρτημα 2 ως «συμφωνία Κίνας-Πολωνίας»)·

               -Συμφωνία αεροπορικών μεταφορών μεταξύ της Πορτογαλικής Δημοκρατίας και της Λαϊκής Δημοκρατίας της Κίνας, η οποία μονογραφήθηκε στις 26 Μαρτίου 1999 (αναφερόμενη στο παράρτημα 2 ως «συμφωνία Κίνας-Πορτογαλίας»)·

               -Συμφωνία πολιτικών αεροπορικών μεταφορών μεταξύ της κυβέρνησης της Σοσιαλιστικής Δημοκρατίας της Ρουμανίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Βουκουρέστι στις 6 Απριλίου 1972 (αναφερόμενη στο παράρτημα 2 ως «συμφωνία Κίνας-Ρουμανίας»)·

               -Συμφωνία αεροπορικών μεταφορών μεταξύ της κυβέρνησης της Σλοβακικής Δημοκρατίας και της κυβέρνησης της Λαϊκής Δημοκρατίας της Κίνας, η οποία μονογραφήθηκε στις 12 Αυγούστου 2010 (αναφερόμενη στο παράρτημα 2 ως «συμφωνία Κίνας-Σλοβακίας»).

               -Συμφωνία πολιτικών αεροπορικών μεταφορών μεταξύ της κυβέρνησης της Ομοσπονδιακής Σοσιαλιστικής Δημοκρατίας της Γιουγκοσλαβίας και της κυβέρνησης της Λαϊκής Δημοκρατίας της Κίνας , η οποία υπεγράφη στο Βελιγράδι στις 14 Απριλίου 1972 και παραμένει σε ισχύ μεταξύ της Κίνας και της Σλοβενίας (αναφερόμενη στο παράρτημα 2 ως «συμφωνία Κίνας-Σλοβενίας»)·

               -Συμφωνία μεταξύ της κυβέρνησης του βασιλείου της Ισπανίας και της κυβέρνησης της Λαϊκής Δημοκρατίας της Κίνας, η οποία υπεγράφη στο Πεκίνο στις 19 Ιουνίου 1978 (αναφερόμενη στο παράρτημα 2 ως «συμφωνία Κίνας-Ισπανίας»)·

               -Συμφωνία αεροπορικών μεταφορών μεταξύ της κυβέρνησης του Βασιλείου της Σουηδίας και της κυβέρνησης της Λαϊκής Δημοκρατίας της Κίνας, η οποία μονογραφήθηκε στις 12 Μαρτίου 2010 (αναφερόμενη στο παράρτημα 2 ως «συμφωνία Κίνας-Σουηδίας»).

               -Συμφωνία αεροπορικών μεταφορών μεταξύ της κυβέρνησης του Ηνωμένου Βασιλείου της Μεγάλης Βρετανίας και Βόρειας Ιρλανδίας και της κυβέρνησης της Λαϊκής Δημοκρατίας της Κίνας, η οποία μονογραφήθηκε στις 14 Απριλίου 2011 (αναφερόμενη στο παράρτημα 2 ως «συμφωνία Κίνας-ΗΒ»).

               Παράρτημα 2

               Κατάλογος άρθρων των συμφωνιών που παρατίθενται στο παράρτημα 1 και αναφέρονται στα άρθρα 2 έως 4 της παρούσας συμφωνίας

               α) Καθορισμός αερομεταφορέα από κράτος μέλος:

               -Άρθρο 3 της συμφωνίας Κίνας-Αυστρίας·

               -Άρθρο 3 της συμφωνίας Κίνας-Βελγίου·

               -Άρθρο 3 της συμφωνίας Κίνας-Βουλγαρίας·

               -Άρθρο 3 της συμφωνίας Κίνας-Κροατίας·

               -Άρθρο 3 της συμφωνίας Κίνας-Κύπρου·

               -Άρθρο 3 της συμφωνίας Κίνας-Τσεχικής Δημοκρατίας·

               -Άρθρο 3 της συμφωνίας Κίνας-Δανίας·

               -Άρθρο 3 της συμφωνίας Κίνας-Εσθονίας·

               -Άρθρο 2 της συμφωνίας Κίνας-Φινλανδίας·

               -Άρθρο 2 της συμφωνίας Κίνας-Γαλλίας·

               -Άρθρο 2 παράγραφος 2 της συμφωνίας Κίνας- Γερμανίας·

               -Άρθρο 3 της συμφωνίας Κίνας-Ελλάδας·

               -Άρθρο 3 της συμφωνίας Κίνας-Ουγγαρίας·

               -Άρθρο 3 της συμφωνίας Κίνας-Ιρλανδίας·

               -Άρθρο III της συμφωνίας Κίνας-Ιταλίας·

               -Άρθρο 3 της συμφωνίας Κίνας-Λετονίας·

               -Άρθρο 3 της συμφωνίας Κίνας-Λουξεμβούργου·

               -Άρθρο 3 της συμφωνίας Κίνας-Μάλτας·

               -Άρθρο 3 της συμφωνίας Κίνας-Κάτω Χωρών·

               -Άρθρο 3 της συμφωνίας Κίνας-Πολωνίας·

               -Άρθρο 3 της συμφωνίας Κίνας-Πορτογαλίας·

               -Άρθρο 2 της συμφωνίας Κίνας-Ρουμανίας·

               -Άρθρο 3 της συμφωνίας Κίνας-Σλοβακίας·

               -Άρθρο 2 της συμφωνίας Κίνας-Σλοβενίας·

               -Άρθρο 2 της συμφωνίας Κίνας-Ισπανίας·

               -Άρθρο 3 της συμφωνίας Κίνας-Σουηδίας·

               -Άρθρο 4 της συμφωνίας Κίνας-Ηνωμένου Βασιλείου·

               β) Απόρριψη, ανάκληση, αναστολή ή περιορισμός των αδειών εκμετάλλευσης ή των αδειών τεχνικής φύσεως:

               -Άρθρο 4 της συμφωνίας Κίνας-Αυστρίας·

               -Άρθρο 4 της συμφωνίας Κίνας-Βελγίου·

               -Άρθρο 4 της συμφωνίας Κίνας-Βουλγαρίας·

               -Άρθρο 4 της συμφωνίας Κίνας-Κροατίας·

               -Άρθρο 4 της συμφωνίας Κίνας-Κύπρου·

               -Άρθρο 4 της συμφωνίας Κίνας-Τσεχικής Δημοκρατίας·

               -Άρθρο 4 της συμφωνίας Κίνας-Δανίας·

               -Άρθρο 4 της συμφωνίας Κίνας-Εσθονίας·

               -Άρθρο 3 της συμφωνίας Κίνας-Φινλανδίας·

               -Άρθρο 15 της συμφωνίας Κίνας-Γαλλίας·

               -Άρθρο 3 παράγραφος 1α της συμφωνίας Κίνας-Γερμανίας·

               -Άρθρο 4 της συμφωνίας Κίνας-Ελλάδας·

               -Άρθρο 4 της συμφωνίας Κίνας-Ουγγαρίας·

               -Άρθρο 4 της συμφωνίας Κίνας-Ιρλανδίας·

               -Άρθρο III της συμφωνίας Κίνας-Ιταλίας·

               -Άρθρο 4 της συμφωνίας Κίνας-Λετονίας·

               -Άρθρο 4 της συμφωνίας Κίνας-Λουξεμβούργου·

               -Άρθρο 4 της συμφωνίας Κίνας-Μάλτας·

               -Άρθρο 4 της συμφωνίας Κίνας-Κάτω Χωρών·

               -Άρθρο 4 της συμφωνίας Κίνας-Πολωνίας·

               -Άρθρο 4 της συμφωνίας Κίνας-Πορτογαλίας·

               -Άρθρο 2 της συμφωνίας Κίνας-Ρουμανίας·

               -Άρθρο 4 της συμφωνίας Κίνας-Σλοβακίας·

               -Άρθρο 3 της συμφωνίας Κίνας-Σλοβενίας·

               -Άρθρο 3 της συμφωνίας Κίνας-Ισπανίας·

               -Άρθρο 4 της συμφωνίας Κίνας-Σουηδίας·

               -Άρθρο 5 της συμφωνίας Κίνας-Ηνωμένου Βασιλείου·

               γ) Ασφάλεια πτήσεων:

               -Άρθρο 15 της συμφωνίας Κίνας-Κροατίας·

               -Άρθρο 13 της συμφωνίας Κίνας-Δανίας·

               -Άρθρο 17 της συμφωνίας Κίνας-Ουγγαρίας·

               -Άρθρο XIα της συμφωνίας Κίνας-Ιταλίας·

               -Άρθρο 6 της συμφωνίας Κίνας-Λουξεμβούργου·

               -Άρθρο 15 της συμφωνίας Κίνας-Πορτογαλίας·

               -Άρθρο 8 της συμφωνίας Κίνας-Σλοβακίας·

               -Παράρτημα 3 του μνημονίου συμφωνίας Κίνας-Ισπανίας που υπογράφηκε στο Πεκίνο στις 26 Νοεμβρίου 2004·

               -Άρθρο 13 της συμφωνίας Κίνας-Σουηδίας·

               -Άρθρο 10 της συμφωνίας Κίνας-Ηνωμένου Βασιλείου·

               δ) Συμβατότητα με τους κανόνες ανταγωνισμού:

               -Άρθρο 12 παράγραφος 2 και άρθρο 12 παράγραφοι 2-4 της συμφωνίας Κίνας-Βουλγαρίας·

               -Άρθρο 9 παράγραφοι 2-4 της συμφωνίας Κίνας-Κύπρου·

               -Άρθρο 10 παράγραφος 2 και άρθρο 12 παράγραφοι 2-4 της συμφωνίας Κίνας-Τσεχικής Δημοκρατίας·

               -Άρθρο 8 παράγραφοι 2-4 της συμφωνίας Κίνας-Εσθονίας·

               -Άρθρο 7 παράγραφος 3 και άρθρο 8 παράγραφοι 2-6 της συμφωνίας Κίνας-Φινλανδίας·

               -Όσον αφορά τη συμφωνία Κίνας-Γαλλίας·

               oάρθρο 5, τελευταία περίοδος της παραγράφου 1 και παράγραφοι 2 και 3,

               oάρθρο 3, δύο πρώτες περίοδοι της παραγράφου 1, πρώτη περίοδος της παραγράφου 2 και παράγραφος 2 εδάφιο Β),

               oστο άρθρο 12, οι λέξεις «στο νόμισμα που συμφωνήθηκε μεταξύ των καθορισμένων αεροπορικών εταιρειών αμφότερων των συμβαλλομένων μερών», όπως τροποποιήθηκε με την ανταλλαγή διπλωματικών διακοινώσεων με ημερομηνία 15 και 22 Σεπτεμβρίου 1966,

               oτο άρθρο 16, όπως τροποποιήθηκε με την ανταλλαγή διπλωματικών διακοινώσεων, με ημερομηνία 27 Ιουλίου και 7 Σεπτεμβρίου 1973,

               oη παράγραφος II σημείο 2) δεύτερο εδάφιο της ανταλλαγής διακοινώσεων με ημερομηνία 19 Ιανουαρίου και 11 Μαρτίου 1991 (αρχής γενομένης από τις λέξεις «Εξάλλου, οι συνθήκες λειτουργίας των εν λόγω υπηρεσιών [...]»)·

               -Όσον αφορά τη συμφωνία Κίνας-Γερμανίας·

               oτο άρθρο 7 παράγραφος 3 πρώτη περίοδος και οι λέξεις «έτσι συμφωνήσει» στη δεύτερη περίοδο,

               oτο άρθρο 8 παράγραφος 2 πρώτη περίοδος και η λέξη «τέτοιες» στη δεύτερη περίοδο,

               oοι λέξεις «έτσι συμφωνήσει» στο άρθρο 8 παράγραφος 3,

               oοι λέξεις «Εάν καθεστώς τιμολόγησης δεν μπορεί να εγκριθεί σύμφωνα με την παράγραφο 2 του παρόντος άρθρου, ή» και οι λέξεις «συμφωνήθηκαν σύμφωνα με τις διατάξεις της παραγράφου 2» στο άρθρο 8 παράγραφος 4·

               -άρθρο 10 παράγραφος 2 και άρθρο 11 παράγραφοι 2-5 της συμφωνίας Κίνας-Ελλάδας·

               -άρθρο 10 παράγραφοι 2-4 της συμφωνίας Κίνας-Ουγγαρίας·

               -άρθρο 8 παράγραφοι 2-4 της συμφωνίας Κίνας-Λετονίας·

               -άρθρο 11 παράγραφοι 2-4 της συμφωνίας Κίνας-Λουξεμβούργου·

               -άρθρο 12 παράγραφοι 2α-β της συμφωνίας Κίνας-Μάλτας·

               -άρθρο 8 παράγραφοι 2-4 της συμφωνίας Κίνας-Κάτω Χωρών·

               -άρθρο 10 παράγραφος 2 και άρθρο 12 παράγραφοι 2-4 της συμφωνίας Κίνας-Πολωνίας·

               -άρθρο 17 παράγραφοι 2-5 της συμφωνίας Κίνας-Πορτογαλίας·

               -άρθρο 4 παράγραφοι 2-3 της συμφωνίας Κίνας-Σλοβενίας·

               -άρθρο 7 παράγραφος 3 και άρθρο 8 παράγραφοι 2-6 της συμφωνίας Κίνας-Ισπανίας.

               Παράρτημα 3

               Κατάλογος άλλων κρατών που αναφέρονται στο άρθρο 2 της παρούσας συμφωνίας

               α) Δημοκρατία της Ισλανδίας (βάσει της συμφωνίας για τον Ευρωπαϊκό Οικονομικό Χώρο)·

               β) Πριγκιπάτο του Λιχτενστάιν (βάσει της συμφωνίας για τον Ευρωπαϊκό Οικονομικό Χώρο)·

               γ) Βασίλειο της Νορβηγίας (βάσει της συμφωνίας για τον Ευρωπαϊκό Οικονομικό Χώρο)·

               δ) Ελβετική Συνομοσπονδία (βάσει της Συμφωνίας για τις αεροπορικές μεταφορές μεταξύ της Ευρωπαϊκής Κοινότητας και της Ελβετικής Συνομοσπονδίας).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.7.2018
            COM(2018) 510 final
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην υποεπιτροπή τελωνειακής συνεργασίας που συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, όσον αφορά την αντικατάσταση του πρωτοκόλλου I της εν λόγω συμφωνίας, σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας, με νέο πρωτόκολλο το οποίο παραπέμπει στην περιφερειακή σύμβαση για πανευρωμεσογειακούς προτιμησιακούς κανόνες καταγωγής

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην υποεπιτροπή τελωνειακής συνεργασίας που συγκροτήθηκε με τη συμφωνία σύνδεσης («η συμφωνία») μεταξύ της Ευρωπαϊκής Ένωσης, αφενός, και της Ουκρανίας, αφετέρου, σε σχέση με την προβλεπόμενη έκδοση απόφασης για την αντικατάσταση του πρωτοκόλλου I της εν λόγω συμφωνίας, σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας, με νέο πρωτόκολλο το οποίο παραπέμπει στην περιφερειακή σύμβαση για πανευρωμεσογειακούς προτιμησιακούς κανόνες καταγωγής
                  1
                («η σύμβαση»).

               2.Πλαίσιο της πρότασης

               2.1.Το πρωτόκολλο Ι της συμφωνίας σύνδεσης

               Η συμφωνία θεσπίζει ένα σύστημα εμπορικών προτιμήσεων. Το σύστημα αυτό προβλέπει αμοιβαία πρόσβαση στις αγορές της Ένωσης και της Ουκρανίας. Το πρωτόκολλο Ι της συμφωνίας αφορά τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας. Η συμφωνία τέθηκε σε ισχύ την 1η Σεπτεμβρίου 2017.

               2.2.Η υποεπιτροπή τελωνειακής συνεργασίας ΕΕ-Ουκρανίας

                  Το άρθρο 39 παράγραφος 1 του πρωτοκόλλου I προβλέπει ότι η υποεπιτροπή τελωνειακής συνεργασίας που συγκροτήθηκε βάσει της συμφωνίας μπορεί να αποφασίσει την τροποποίηση του πρωτοκόλλου I της συμφωνίας σύνδεσης. Ειδικότερα, το άρθρο 39 παράγραφος 2 του πρωτοκόλλου I προβλέπει ότι η υποεπιτροπή τελωνειακής συνεργασίας μπορεί να αποφασίσει, μετά την προσχώρηση της Ουκρανίας στην περιφερειακή σύμβαση για τους πανευρωμεσογειακούς κανόνες καταγωγής, να αντικαταστήσει τους κανόνες καταγωγής που ορίζονται στο εν λόγω πρωτόκολλο με τους κανόνες που προσαρτώνται στη σύμβαση.

               2.3.Η προβλεπόμενη πράξη της υποεπιτροπής τελωνειακής συνεργασίας ΕΕ-Ουκρανίας

                  Η υποεπιτροπή τελωνειακής συνεργασίας ΕΕ-Ουκρανίας πρόκειται να εκδώσει απόφαση για την αντικατάσταση του πρωτοκόλλου I της συμφωνίας, που αφορά τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας, με νέο πρωτόκολλο το οποίο θα παραπέμπει στη σύμβαση.

                  Σκοπός της προτεινόμενης πράξης είναι να διασφαλιστεί η αποτελεσματική εφαρμογή της σύμβασης.

               3.Η θέση που πρέπει να ληφθεί εξ ονόματος της Ένωσης

               Με τη σύμβαση θεσπίζονται διατάξεις σχετικά με την καταγωγή των προϊόντων που αποτελούν αντικείμενο εμπορίου στο πλαίσιο συναφών συμφωνιών που έχουν συναφθεί μεταξύ των συμβαλλόμενων μερών. Η Ένωση υπέγραψε τη σύμβαση στις 15 Ιουνίου 2011. Η Ουκρανία ζήτησε να προσχωρήσει στη σύμβαση στις 12 Σεπτεμβρίου 2016 και η μεικτή επιτροπή της σύμβασης, με την υπ’ αριθ. 1/2017 απόφασή της, της 16ης Μαΐου 2017
                  2
               , αποφάσισε ότι η Ουκρανία θα πρέπει να κληθεί να προσχωρήσει στη σύμβαση.

               Η Ένωση κατέθεσε το έγγραφο αποδοχής της στον θεματοφύλακα της σύμβασης στις 26 Μαρτίου 2012. Η Ουκρανία κατέθεσε το έγγραφο αποδοχής της στον θεματοφύλακα της σύμβασης στις 19 Δεκεμβρίου 2017. Κατά συνέπεια, κατ’ εφαρμογή του άρθρου 10 παράγραφοι 2 και 3 της σύμβασης, η σύμβαση τέθηκε σε ισχύ για την ΕΕ την 1η Μαΐου 2012 και για την Ουκρανία την 1η Φεβρουαρίου 2018 αντίστοιχα.

               Το άρθρο 6 της σύμβασης προβλέπει ότι κάθε συμβαλλόμενο μέρος λαμβάνει τα κατάλληλα μέτρα για να εξασφαλίσει την αποτελεσματική εφαρμογή της σύμβασης. Η προτεινόμενη απόφαση της υποεπιτροπής τελωνειακής συνεργασίας ΕΕ-Ουκρανίας αποτελεί διαδικαστική πράξη απαραίτητη για την επίτευξη του κύριου στόχου της σύμβασης, που συνίσταται στην αντικατάσταση των πρωτοκόλλων για τους κανόνες καταγωγής στις συμφωνίες μεταξύ των συμβαλλομένων μερών της σύμβασης, με πρωτόκολλο που παραπέμπει στη σύμβαση.

               Ως εκ τούτου, δεν υπήρξε ανάγκη προσφυγής σε διαβούλευση με τα ενδιαφερόμενα μέρη.

                  Επιπλέον, δεν χρειάστηκε να εκπονηθεί εκτίμηση επιπτώσεων, δεδομένου ότι οι προτεινόμενες τροποποιήσεις είναι τεχνικού χαρακτήρα και δεν θίγουν την ουσία του πρωτοκόλλου που αφορά τους ισχύοντες κανόνες καταγωγής.

               4.Νομική βάση

               4.1.Διαδικαστική νομική βάση

               4.1.1.Αρχές

                  Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

                  Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης».

               4.1.2.Εφαρμογή στην προκειμένη περίπτωση

                  Η υποεπιτροπή τελωνειακής συνεργασίας ΕΕ-Ουκρανίας είναι όργανο που έχει συσταθεί από συμφωνία, εν προκειμένω τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου.

                  Η πράξη την οποία καλείται να θεσπίσει η υποεπιτροπή τελωνειακής συνεργασίας ΕΕ-Ουκρανίας συνιστά πράξη που παράγει έννομα αποτελέσματα.

                  Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

                  Συνεπώς, το άρθρο 218 παράγραφος 9 της ΣΛΕΕ αποτελεί τη διαδικαστική νομική βάση για την προτεινόμενη απόφαση.

               4.2.Ουσιαστική νομική βάση

               4.2.1.Αρχές

                  Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

                  Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική.

                  Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ.

               4.3.Συμπέρασμα

                  Το άρθρο 207 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               5.Δημοσίευση της προβλεπόμενης πράξης

               Δεδομένου ότι η πράξη της υποεπιτροπής τελωνειακής συνεργασίας ΕΕ-Ουκρανίας θα τροποποιήσει τη συμφωνία σύνδεσης, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην υποεπιτροπή τελωνειακής συνεργασίας που συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, όσον αφορά την αντικατάσταση του πρωτοκόλλου I της εν λόγω συμφωνίας, σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας, με νέο πρωτόκολλο το οποίο παραπέμπει στην περιφερειακή σύμβαση για πανευρωμεσογειακούς προτιμησιακούς κανόνες καταγωγής

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, («η συμφωνία») συνήφθη από την Ένωση με την απόφαση 2014/668/ΕΕ του Συμβουλίου
                  3
                και άρχισε να ισχύει την 1η Σεπτεμβρίου 2017.

               (2)Σύμφωνα με το άρθρο 39 παράγραφος 1 του πρωτοκόλλου I της συμφωνίας («πρωτόκολλο I»), η υποεπιτροπή τελωνειακής συνεργασίας που συστάθηκε δυνάμει του άρθρου 83 του κεφαλαίου 5 του τίτλου IV της συμφωνίας («η υποεπιτροπή τελωνειακής συνεργασίας») μπορεί να εγκρίνει τροποποιήσεις των διατάξεων του εν λόγω πρωτοκόλλου.

               (3)Δυνάμει του άρθρου 39 παράγραφος 2 του πρωτοκόλλου I, η υποεπιτροπή τελωνειακής συνεργασίας μπορεί επίσης να αποφασίσει, μετά την προσχώρηση της Ουκρανίας στην περιφερειακή σύμβαση για τους πανευρωμεσογειακούς προτιμησιακούς κανόνες καταγωγής («η σύμβαση»), την αντικατάσταση των κανόνων καταγωγής
                  4
                που ορίζονται στο εν λόγω πρωτόκολλο από τους κανόνες που προσαρτώνται στη σύμβαση.

               (4)Η Σύμβαση θεσπίζει διατάξεις σχετικά με την καταγωγή των αγαθών που αποτελούν αντικείμενο εμπορίου δυνάμει σχετικών συμφωνιών που έχουν συναφθεί μεταξύ των συμβαλλόμενων μερών και τέθηκε σε ισχύ για την Ένωση την 1η Μαΐου 2012 και για την Ουκρανία την 1η Φεβρουαρίου 2018.

               (5)Η υποεπιτροπή τελωνειακής συνεργασίας πρόκειται να εκδώσει απόφαση σχετικά με την αντικατάσταση του πρωτοκόλλου I που αφορά τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας, με νέο πρωτόκολλο το οποίο θα παραπέμπει στη σύμβαση.

               (6)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της υποεπιτροπής τελωνειακής συνεργασίας, δεδομένου ότι η απόφαση της υποεπιτροπής τελωνειακής συνεργασίας θα είναι δεσμευτική για την Ένωση,

               (7)Το άρθρο 6 της σύμβασης προβλέπει ότι κάθε συμβαλλόμενο μέρος λαμβάνει τα απαιτούμενα μέτρα για να εξασφαλίσει την αποτελεσματική εφαρμογή της σύμβασης. Προς τούτο, το πρωτόκολλο Ι θα πρέπει να αντικατασταθεί με νέο πρωτόκολλο το οποίο, όσον αφορά τους κανόνες καταγωγής, θα παραπέμπει στη σύμβαση.

               (8)Η θέση που θα ληφθεί εξ ονόματος της Ένωσης στην υποεπιτροπή τελωνειακής συνεργασίας θα πρέπει να βασίζεται στο επισυναπτόμενο σχέδιο απόφασης,

               (9)Δεδομένου ότι η απόφαση της υποεπιτροπής τελωνειακής συνεργασίας θα τροποποιήσει το πρωτόκολλο I, θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης.

               (10)Στην υποεπιτροπή τελωνειακής συνεργασίας, την Ένωση θα εκπροσωπήσει η Επιτροπή σύμφωνα με το άρθρο 17 παράγραφος 1 της Συνθήκης για την Ευρωπαϊκή Ένωση,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στην υποεπιτροπή τελωνειακής συνεργασίας που συστάθηκε βάσει του άρθρου 83 του κεφαλαίου 5 του τίτλου IV της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου («η υποεπιτροπή τελωνειακής συνεργασίας»), βασίζεται στο σχέδιο απόφασης που επισυνάπτεται στην παρούσα απόφαση.

               Άρθρο 2

               Οι εκπρόσωποι της Ένωσης στην υποεπιτροπή τελωνειακής συνεργασίας μπορούν να συμφωνήσουν σε ήσσονος σημασίας αλλαγές στο σχέδιο απόφασης που αναφέρεται στο άρθρο 1 χωρίς περαιτέρω απόφαση του Συμβουλίου.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Ο Πρόεδρος

                     Για το Συμβούλιο

                     Ο Πρόεδρος

                     (1)

                        ΕΕ L 54 της 26.2.2013, σ. 4.

                     (2)

                        ΕΕ L 191 της 22.7.2017, σ. 11.

                     (3)

                        Απόφαση 2014/668/ΕΕ του Συμβουλίου, της 23ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου, όσον αφορά τον τίτλο III (με εξαίρεση τις διατάξεις σχετικά με την αντιμετώπιση των υπηκόων τρίτων χωρών που απασχολούνται νομίμως ως εργαζόμενοι στο έδαφος του άλλου μέρους) και τους τίτλους IV, V, VI και VII αυτής, καθώς και τα σχετικά παραρτήματα και πρωτόκολλα (ΕΕ L 278 της 20.9.2014, σ. 1).

                     (4)

                        ΕΕ L 54 της 26.2.2013, σ. 4.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,3.7.2018
            COM(2018) 510 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην υποεπιτροπή τελωνειακής συνεργασίας που συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, όσον αφορά την αντικατάσταση του πρωτοκόλλου I της εν λόγω συμφωνίας, σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας, με νέο πρωτόκολλο το οποίο παραπέμπει στην περιφερειακή σύμβαση για πανευρωμεσογειακούς προτιμησιακούς κανόνες καταγωγής

               ΠΑΡΑΡΤΗΜΑ

               Σχέδιο
                  ΑΠΟΦΑΣΗ αριθ. …/2018 ΤΗΣ ΥΠΟΕΠΙΤΡΟΠΗΣ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΕ-ΟΥΚΡΑΝΙΑΣ

               της ...

               για την αντικατάσταση του πρωτοκόλλου I της συμφωνίας σύνδεσης ΕΕ-Ουκρανίας σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας.

               Η ΥΠΟΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ ΕΕ-ΟΥΚΡΑΝΙΑΣ,

               Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης, αφενός, και της Ουκρανίας, αφετέρου
                  1
               , και ιδίως το άρθρο 26 παράγραφος 2,

               Έχοντας υπόψη το πρωτόκολλο I της συμφωνίας σύνδεσης μεταξύ της Ευρωπαϊκής Ένωσης, αφενός, και της Ουκρανίας, αφετέρου, σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας,

               Εκτιμώντας τα ακόλουθα:

               (1)Το άρθρο 26 παράγραφος 2 της συμφωνίας σύνδεσης μεταξύ της Ευρωπαϊκής Ένωσης, αφενός, και της Ουκρανίας, αφετέρου, («η συμφωνία»), παραπέμπει στο πρωτόκολλο I της συμφωνίας («πρωτόκολλο I») όσον αφορά τους κανόνες καταγωγής.

               (2)Η συμφωνία άρχισε να ισχύει την 1η Σεπτεμβρίου 2017.

               (3)Το άρθρο 39 του πρωτοκόλλου I προβλέπει ότι η υποεπιτροπή τελωνειακής συνεργασίας που έχει συσταθεί βάσει του άρθρου 83 του κεφαλαίου 5 του Τίτλου IV της συμφωνίας μπορεί να αποφασίσει να τροποποιήσει τις διατάξεις του εν λόγω πρωτοκόλλου και να αντικαταστήσει τους κανόνες καταγωγής που παρατίθενται σε αυτό.

               (4)Η περιφερειακή σύμβαση για τους πανευρωμεσογειακούς προτιμησιακούς κανόνες καταγωγής
                  2
                («η σύμβαση») έχει στόχο να αντικαταστήσει τα πρωτόκολλα για τους κανόνες καταγωγής που ισχύουν στις χώρες της πανευρωμεσογειακής ζώνης με ενιαία νομική πράξη.

               (5)Η Ένωση υπέγραψε τη σύμβαση στις 15 Ιουνίου 2011. Στις 16 Μαΐου 2017, η μεικτή επιτροπή που συστάθηκε βάσει του άρθρου 3 παράγραφος 1 της σύμβασης αποφάσισε ότι η Ουκρανία θα πρέπει να κληθεί να προσχωρήσει στη σύμβαση
                  3
               .

               (6)Η Ένωση κατέθεσε το έγγραφο αποδοχής της στον θεματοφύλακα της σύμβασης στις 26 Μαρτίου 2012. Η Ουκρανία κατέθεσε το έγγραφο αποδοχής της στον θεματοφύλακα της σύμβασης στις 19 Δεκεμβρίου 2017. Κατά συνέπεια, κατ’ εφαρμογή του άρθρου 10 παράγραφοι 2 και 3 της σύμβασης, η σύμβαση τέθηκε σε ισχύ για την ΕΕ την 1η Μαΐου 2012 και για την Ουκρανία την 1η Φεβρουαρίου 2018.

               (7)Το πρωτόκολλο Ι θα πρέπει επομένως να αντικατασταθεί από νέο πρωτόκολλο που θα παραπέμπει στη σύμβαση,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το πρωτόκολλο I της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου, σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας, αντικαθίσταται από το κείμενο που παρατίθεται στο παράρτημα της παρούσας απόφασης.

               Άρθρο 2

               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

               Άρθρο 3

               Η παρούσα απόφαση αρχίζει να ισχύει από την ημερομηνία της έκδοσής της.

               Εφαρμόζεται από την ….

               (τόπος) …,

               Για την υποεπιτροπή τελωνειακής συνεργασίας ΕΕ-Ουκρανίας

                     Ο Πρόεδρος

               Παράρτημα

               Πρωτόκολλο I

               σχετικά με τον ορισμό της έννοιας «καταγόμενα προϊόντα» και τις μεθόδους διοικητικής συνεργασίας

               Άρθρο 1

               Εφαρμοστέοι κανόνες καταγωγής

               1.
                     Για την εφαρμογή της παρούσας συμφωνίας, εφαρμόζονται το προσάρτημα I και οι σχετικές διατάξεις του προσαρτήματος II της περιφερειακής σύμβασης για πανευρωμεσογειακούς προτιμησιακούς κανόνες καταγωγής
                  4
                («η σύμβαση»).

               2.
                     Όλες οι παραπομπές στη «συναφή συμφωνία» στο προσάρτημα I και στις σχετικές διατάξεις του προσαρτήματος II της σύμβασης νοούνται ως παραπομπές στην παρούσα συμφωνία.

               Άρθρο 2

               Επίλυση διαφορών

               1.
                     Όταν ανακύπτουν διαφορές σε σχέση με τις διαδικασίες ελέγχου του άρθρου 32 του προσαρτήματος I της σύμβασης, οι οποίες δεν μπορούν να διευθετηθούν μεταξύ των τελωνειακών αρχών που ζητούν τον έλεγχο και των τελωνειακών αρχών που είναι αρμόδιες για τη διενέργεια του εν λόγω ελέγχου, υποβάλλονται στην υποεπιτροπή τελωνειακής συνεργασίας. Οι διατάξεις σχετικά με τον μηχανισμό επίλυσης διαφορών του κεφαλαίου 14 (Επίλυση διαφορών) του τίτλου IV (Εμπόριο και συναφή με το εμπόριο θέματα) της παρούσας συμφωνίας δεν εφαρμόζονται.

               2.
                     Σε όλες τις περιπτώσεις, οι διαφορές μεταξύ του εισαγωγέα και των τελωνειακών αρχών της χώρας εισαγωγής διευθετούνται βάσει της νομοθεσίας της εν λόγω χώρας.

               Άρθρο 3

               Τροποποιήσεις του πρωτοκόλλου

               Η υποεπιτροπή τελωνειακής συνεργασίας μπορεί να αποφασίζει την τροποποίηση των διατάξεων του παρόντος πρωτοκόλλου.

               Άρθρο 4

               Αποχώρηση από τη σύμβαση

               1.
                     Εάν είτε η Ευρωπαϊκή Ένωση είτε η Ουκρανία γνωστοποιήσει γραπτώς στον θεματοφύλακα της σύμβασης την πρόθεσή της να αποχωρήσει από τη σύμβαση σύμφωνα με το άρθρο 9 της σύμβασης, η Ευρωπαϊκή Ένωση και η Ουκρανία αρχίζουν αμέσως διαπραγματεύσεις όσον αφορά τους κανόνες καταγωγής για την εφαρμογή της παρούσας συμφωνίας.

               2.
                     Μέχρι την έναρξη ισχύος των εν λόγω κανόνων καταγωγής που προέκυψαν από τις νέες διαπραγματεύσεις, οι κανόνες καταγωγής που περιλαμβάνονται στο προσάρτημα I και, ενδεχομένως, οι συναφείς διατάξεις του προσαρτήματος II της σύμβασης που εφαρμόζονταν τη στιγμή της αποχώρησης, εξακολουθούν να διέπουν την παρούσα συμφωνία. Ωστόσο, από τη στιγμή της αποχώρησης, οι κανόνες καταγωγής που περιλαμβάνονται στο προσάρτημα I και, ενδεχομένως, οι συναφείς διατάξεις του προσαρτήματος II της σύμβασης ερμηνεύονται κατά τρόπο που επιτρέπει τη διμερή σώρευση μόνο μεταξύ της Ευρωπαϊκής Ένωσης και της Ουκρανίας.

               Άρθρο 5

               Μεταβατικές διατάξεις - σώρευση

               Κατά παρέκκλιση του άρθρου 16 παράγραφος 5 και του άρθρου 21 παράγραφος 3 του προσαρτήματος I της σύμβασης, σε περίπτωση που η σώρευση αφορά μόνο τα κράτη της ΕΖΕΣ, τις Νήσους Φερόε, την Ευρωπαϊκή Ένωση, την Τουρκία, τους συμμετέχοντες στη διαδικασία σταθεροποίησης και σύνδεσης, τη Δημοκρατία της Μολδαβίας, τη Γεωργία και την Ουκρανία, η απόδειξη της καταγωγής μπορεί να είναι το πιστοποιητικό κυκλοφορίας εμπορευμάτων EUR.1 ή η δήλωση καταγωγής.»

                     (1)

                        ΕΕ L 161 της 29.5.2014, σ. 3.

                     (2)

                        ΕΕ L 54 της 26.2.2013, σ. 4.

                     (3)

                        Απόφαση αριθ. 1/2017 της μεικτής επιτροπής της περιφερειακής σύμβασης για πανευρωμεσογειακούς προτιμησιακούς κανόνες καταγωγής, της 16ης Μαΐου 2017, όσον αφορά το αίτημα της Ουκρανίας να καταστεί συμβαλλόμενο μέρος της περιφερειακής σύμβασης για πανευρωμεσογειακούς προτιμησιακούς κανόνες καταγωγής [2017/1367] (ΕΕ L 191 της 22.7.2017, σ. 11).

                     (4)

                        ΕΕ L 54 της 26.2.2013, σ. 4.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.11.2017
            COM(2017) 691 final
            2017/0308(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών («ΣΚΜ») όσον αφορά την επικείμενη απόφαση έγκρισης του εσωτερικού κανονισμού του από το Συμβούλιο Υπουργών.

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1Η Συνθήκη ίδρυσης Κοινότητας Μεταφορών

               Η αγγλική έκδοση του κειμένου της ΣΚΜ με τα συμβαλλόμενα μέρη των Δυτικών Βαλκανίων (Αλβανία, Βοσνία-Ερζεγοβίνη, Κοσσυφοπέδιο
                  1* (εφεξής «Κοσσυφοπέδιο»), πρώην Γιουγκοσλαβική Δημοκρατία της Μακεδονίας, Μαυροβούνιο και Σερβία) υπογράφηκε από όλα τα μέρη, με εξαίρεση τη Βοσνία-Ερζεγοβίνη, στη σύνοδο κορυφής των έξι χωρών των Δυτικών Βαλκανίων που πραγματοποιήθηκε στην Τεργέστη στις 12 Ιουλίου 2017, ενώ η Βοσνία-Ερζεγοβίνη υπέγραψε το κείμενο στις 18 Σεπτεμβρίου 2017 στις Βρυξέλλες. Οι λοιπές γλωσσικές εκδόσεις της ΣΚΜ υπογράφηκαν από τα συμβαλλόμενα μέρη στις 9 Οκτωβρίου 2017. Μετά την υπογραφή, η ΣΚΜ εφαρμόζεται προσωρινά σύμφωνα με το άρθρο 41 παράγραφος 3 αυτής. Για την Ένωση, η προσωρινή εφαρμογή προβλέπεται από την απόφαση του Συμβουλίου για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης ίδρυσης Κοινότητας Μεταφορών
                  2
               .

               Η Ευρωπαϊκή Ένωση είναι συμβαλλόμενο μέρος της ΣΚΜ.

               2.2Το Συμβούλιο Υπουργών

                  Το Συμβούλιο Υπουργών συστάθηκε βάσει του άρθρου 21 της ΣΚΜ για να διασφαλίζει την επίτευξη των στόχων που προβλέπονται στη Συνθήκη. Τα καθήκοντά του είναι τα εξής:

               –α) να δίνει γενικές κατευθύνσεις πολιτικής·

               –β) να εξετάζει την πρόοδο εφαρμογής της ΣΚΜ, καθώς και τη συνέχεια που δίνεται στις προτάσεις που υποβάλλει το Κοινωνικό Φόρουμ·

               –γ) να γνωμοδοτεί για τον διορισμό του διευθυντή της Γραμματείας· και

               –δ) να αποφασίσει σχετικά με την έδρα της Γραμματείας.

                  Το Συμβούλιο Υπουργών απαρτίζεται από έναν εκπρόσωπο από κάθε συμβαλλόμενο μέρος. Η συμμετοχή με την ιδιότητα του παρατηρητή είναι ανοικτή σε όλα τα κράτη μέλη της ΕΕ. Οι αποφάσεις του Συμβουλίου Υπουργών λαμβάνονται συναινετικά, εκτός εάν προβλέπεται διαφορετικά.

               2.3Η προβλεπόμενη πράξη του Συμβουλίου Υπουργών

                  Το σχέδιο απόφασης αφορά την έγκριση του εσωτερικού κανονισμού του Συμβουλίου Υπουργών, ώστε να διασφαλιστεί η κατάλληλη εκτέλεση και υλοποίηση των καθηκόντων του σύμφωνα με τα άρθρα 21, 22 και 23 της Συνθήκης. Το σχέδιο του εσωτερικού κανονισμού καλύπτει θέματα όπως η συμμετοχή στις συνεδριάσεις του Συμβουλίου Υπουργών, η Προεδρία του Συμβουλίου Υπουργών, η προετοιμασία των συνεδριάσεων του Συμβουλίου Υπουργών και οι διαδικαστικοί κανόνες που ισχύουν για τις εν λόγω συνεδριάσεις, διαδικασίες όσον αφορά τους τύπους των μέτρων που είναι δυνατόν να λαμβάνονται από το Συμβούλιο Υπουργών, η δημοσιοποίηση πληροφοριών, καθώς και σειρά τελικών διατάξεων. Ο εσωτερικός κανονισμός θα τεθεί σε ισχύ την ημέρα έγκρισής του. Η απόφαση έγκρισης του εσωτερικού κανονισμού του Συμβουλίου Υπουργών θα είναι ουσιαστικής σημασίας για την έγκαιρη εφαρμογή της ΣΚΜ.

                  Η προβλεπόμενη απόφαση θα καταστεί νομικά δεσμευτική για τα συμβαλλόμενα μέρη βάσει του άρθρου 21 της ΣΚΜ.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Είναι απαραίτητο το Συμβούλιο Υπουργών να εγκρίνει τον εσωτερικό κανονισμό του, ώστε να διασφαλιστεί η κατάλληλη εκτέλεση και υλοποίηση των καθηκόντων του σύμφωνα με τα άρθρα 21, 22 και 23 της Συνθήκης. Δεδομένου ότι η Ένωση είναι συμβαλλόμενο μέρος της ΣΚΜ, είναι αναγκαίο να λάβει θέση η Ένωση.

               Εν προκειμένω, θα πρέπει να υπενθυμιστεί ότι η ΣΚΜ είναι στοιχείο ικανό να ενισχύσει την περιφερειακή συνεργασία στα Δυτικά Βαλκάνια, όπως εξηγείται περαιτέρω στην πρόταση της Επιτροπής για απόφαση του Συμβουλίου σχετικά με την υπογραφή της ΣΚΜ [COM(2017)324 final, ενότητα «Γενικό πλαίσιο»].

               4.ΝΟΜΙΚΗ ΒΑΣΗ

               4.1Διαδικαστική νομική βάση

               4.1.1 Αρχές

                  Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων του Συμβουλίου για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

                  Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                     3
                  .

               4.1.2 Εφαρμογή στην προκειμένη περίπτωση

               Το Συμβούλιο Υπουργών είναι όργανο που έχει συσταθεί με διεθνή συμφωνία, συγκεκριμένα τη ΣΚΜ.

               Η πράξη την οποία καλείται να εγκρίνει το Συμβούλιο Υπουργών συνιστά πράξη που παράγει έννομα αποτελέσματα. Ως όργανο που έχει συσταθεί από τη ΣΚΜ και το οποίο εξουσιοδοτείται να αναλαμβάνει δράση σύμφωνα με το άρθρο 21 της ΣΚΜ, το Συμβούλιο Υπουργών πρέπει να θεωρηθεί αρμόδιο να θεσπίσει εσωτερικό κανονισμό, ώστε να καταστεί δυνατή η ενδεδειγμένη εκτέλεση των καθηκόντων που του έχουν ανατεθεί. Από τη φύση του, και ως ζήτημα διεθνούς δικαίου που διέπει το Συμβούλιο Υπουργών, ο εν λόγω εσωτερικός κανονισμός περιέχει στοιχεία που είναι νομικά δεσμευτικά για τα μέλη του Συμβουλίου Υπουργών και επίσης, ως εκ τούτου, για τον εκπρόσωπο της Ένωσης. Κατά συνέπεια, πρέπει να θεωρείται ότι παράγει έννομα αποτελέσματα.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της Συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               Όσον αφορά προβλεπόμενη πράξη που επιδιώκει συγχρόνως πολλούς σκοπούς ή έχει πολλαπλές συνιστώσες, άρρηκτα συνδεδεμένες μεταξύ τους χωρίς η μία να έχει παρεπόμενο χαρακτήρα ως προς άλλη, η ουσιαστική νομική βάση απόφασης βάσει του άρθρου 218 παράγραφος 9 της ΣΛΕΕ πρέπει να περιλαμβάνει, κατ’ εξαίρεση, τις αντίστοιχες διαφορετικές νομικές βάσεις.

               4.2.2.Εφαρμογή στην προκειμένη περίπτωση

               Η προβλεπόμενη πράξη είναι απαραίτητη για την εύρυθμη λειτουργία της ΣΚΜ. Οι στόχοι και οι συνιστώσες της ΣΚΜ, με τη σειρά τους, αφορούν τους τομείς των οδικών, σιδηροδρομικών και εσωτερικών πλωτών μεταφορών, οι οποίοι είναι τρόποι μεταφοράς που καλύπτονται από το άρθρο 91 της ΣΛΕΕ, καθώς και τον τομέα των θαλάσσιων μεταφορών, τρόπο μεταφοράς που καλύπτεται από το άρθρο 100 παράγραφος 2 της ΣΛΕΕ, Λόγω του οριζόντιου χαρακτήρα της, η προβλεπόμενη πράξη αφορά όλα τα εν λόγω στοιχεία. Όλα αυτά τα στοιχεία είναι άρρηκτα συνδεδεμένα μεταξύ τους, χωρίς το ένα να έχει παρεπόμενο χαρακτήρα ως προς άλλο.

                  Συνεπώς, η ουσιαστική νομική βάση της προτεινόμενης απόφασης περιλαμβάνει τις ακόλουθες διατάξεις: άρθρο 91 και άρθρο 100 παράγραφος 2 της ΣΛΕΕ.

                  4.3
                        Συμπέρασμα

                  Το άρθρο 91 και το άρθρο 100 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2017/0308 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η Συνθήκη ίδρυσης Κοινότητας Μεταφορών («ΣΚΜ») υπεγράφη από την Ένωση σύμφωνα με την απόφαση (ΕΕ) 2017/1937 του Συμβουλίου, της 11ης Ιουλίου 2017, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της Συνθήκης για την ίδρυση Κοινότητας Μεταφορών
                  4
               .

               (2)Σύμφωνα με το άρθρο 41 παράγραφος 3 της ΣΚΜ, η ΣΚΜ εφαρμόζεται σε προσωρινή βάση από τις [XXX] μεταξύ της Ευρωπαϊκής Ένωσης και της Δημοκρατίας της Αλβανίας, της Βοσνίας-Ερζεγοβίνης και της Δημοκρατίας της Σερβίας.

               (3)Είναι ουσιώδους σημασίας το Συμβούλιο Υπουργών να εγκρίνει τον εσωτερικό κανονισμό του, ώστε να διασφαλιστεί η κατάλληλη εκτέλεση και υλοποίηση των καθηκόντων του σύμφωνα με τα άρθρα 21, 22 και 23 της ΣΚΜ.

               (4)Το Συμβούλιο Υπουργών, στη δεύτερη σύνοδό του, η οποία έχει προγραμματιστεί να πραγματοποιηθεί το αργότερο έως τα τέλη του 2018, πρόκειται να λάβει απόφαση σχετικά με τον εσωτερικό κανονισμό του.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο Συμβούλιο Υπουργών, καθώς η απόφαση για τον εσωτερικό κανονισμό του Συμβουλίου Υπουργών θα είναι δεσμευτική για την Ένωση.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στη δεύτερη σύνοδο του Συμβουλίου Υπουργών βασίζεται στο σχέδιο απόφασης του Συμβουλίου Υπουργών που επισυνάπτεται στην παρούσα απόφαση.

               Οι εκπρόσωποι της Ένωσης στο Συμβούλιο Υπουργών δύνανται να συμφωνήσουν σε ήσσονος σημασίας αλλαγές στο σχέδιο της απόφασης χωρίς περαιτέρω απόφαση του Συμβουλίου.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  *
                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και είναι σύμφωνη με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνωμοδότηση του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.

                     (2)

                        ΕΕ L 278 της 27.10.2017, σ. 1.

                     (3)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (4)

                        ΕΕ L 278 της 27.10.2017, σ. 1.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,22.11.2017
            COM(2017) 691 final
            ΠΑΡΑΡΤΗΜΑ
            στην
            Απόφαση του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών που έχει συσταθεί δυνάμει της Συνθήκης ίδρυσης Κοινότητας Μεταφορών

               ΠΑΡΑΡΤΗΜΑ

               ΑΠΟΦΑΣΗ αριθ. 2018/1

               ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               D/2018/1/MC-TC της … 2018: Εσωτερικός κανονισμός του Συμβουλίου Υπουργών

               ΤΟ ΣΥΜΒΟΥΛΙΟ ΥΠΟΥΡΓΩΝ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               Έχοντας υπόψη τη Συνθήκη ίδρυσης Κοινότητας Μεταφορών, και ιδίως τα άρθρα 21, 22 και 23,

               ΑΠΟΦΑΣΙΖΕΙ:

               Άρθρο μόνο

               Εγκρίνεται ο εσωτερικός κανονισμός του Συμβουλίου Υπουργών, ο οποίος επισυνάπτεται στην παρούσα απόφαση.

               [...], [...] 2018,

               Για το Συμβούλιο Υπουργών

               ……………………………

               ΠΡΟΣΑΡΤΗΜΑ: ΕΣΩΤΕΡΙΚΟΣ ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΤΗΣ ΚΟΙΝΟΤΗΤΑΣ ΜΕΤΑΦΟΡΩΝ

               I.
                     ΓΕΝΙΚΑ

               1.
                     Ο παρών εσωτερικός κανονισμός καθορίζει τις εσωτερικές διαδικασίες λειτουργίας του Συμβουλίου Υπουργών ως θεσμικού οργάνου βάσει της Συνθήκης ίδρυσης Κοινότητας Μεταφορών («η Συνθήκη»).

               2.
                     Σε περίπτωση αντίφασης μεταξύ του παρόντος εσωτερικού κανονισμού και της Συνθήκης, εφαρμόζονται οι διατάξεις της Συνθήκης.

               II.
                     ΣΥΜΒΑΛΛΟΜΕΝΑ ΜΕΡΗ, ΠΑΡΑΤΗΡΗΤΕΣ ΚΑΙ ΑΛΛΟΙ ΣΥΜΜΕΤΕΧΟΝΤΕΣ

               1.
                     Τα συμβαλλόμενα μέρη θα πρέπει, κατ’ αρχήν, να εκπροσωπούνται στο Συμβούλιο Υπουργών σε υπουργικό ή ισοδύναμο επίπεδο.

               2.
                     Με την επιφύλαξη της θέσης των παρατηρητών σύμφωνα με το άρθρο 22 δεύτερο εδάφιο της Συνθήκης, η Προεδρία και η Αντιπροεδρία, όπως αναφέρεται στο τμήμα III παράγραφος 2, δύνανται, ανάλογα με την περίπτωση, να συμφωνήσουν να προσκληθούν εκπρόσωποι άλλων κρατών, διεθνών οργανισμών ή άλλων φορέων, καθώς και εκπρόσωποι της κοινωνίας των πολιτών, για να συμμετάσχουν, σε ad hoc βάση, σε ειδικές συνεδριάσεις του Συμβουλίου Υπουργών ή ενός ή περισσότερων τμημάτων του.

               3.
                     Στις περιπτώσεις στις οποίες η Προεδρία και η Αντιπροεδρία συμφωνούν να προσκληθούν εκπρόσωποι άλλων κρατών, διεθνών οργανισμών ή άλλων φορέων, η Προεδρία ενημερώνει τα μέρη και τη Μόνιμη Γραμματεία της Κοινότητας Μεταφορών («η Γραμματεία») τουλάχιστον τρεις εβδομάδες πριν από τη συνεδρίαση. Τα μέρη και η Γραμματεία δύνανται να υποβάλουν τις απόψεις τους στην Προεδρία εντός πέντε εργάσιμων ημερών από την παραλαβή της εν λόγω γνωστοποίησης.

               III.
                     ΠΡΟΕΔΡΙΑ

               1.
                     Την Προεδρία του Συμβουλίου Υπουργών αναλαμβάνει το ίδιο συμβαλλόμενο μέρος της Νοτιοανατολικής Ευρώπης που προεδρεύει της Περιφερειακής Διοικούσας Επιτροπής σύμφωνα με το άρθρο 24 παράγραφος 6 της Συνθήκης και τις ρυθμίσεις που προβλέπονται στον εσωτερικό κανονισμό της Περιφερειακής Διοικούσας Επιτροπής.

               2.
                     Στις συνεδριάσεις του Συμβουλίου Υπουργών καθήκοντα προέδρου ασκεί η Προεδρία. Επικουρείται από έναν εκπρόσωπο της Ευρωπαϊκής Ένωσης και έναν εκπρόσωπο της επερχόμενης Προεδρίας, που αναφέρονται από κοινού ως Αντιπροεδρία.

               3.
                     Σε περίπτωση που η Προεδρία δεν είναι σε θέση να εκτελέσει τα καθήκοντά της σε συγκεκριμένη συνεδρίαση, στην εν λόγω συνεδρίαση καθήκοντα προέδρου ασκεί ως Αντιπροεδρία ο εκπρόσωπος της Ευρωπαϊκής Ένωσης.

               IV.
                     ΠΡΟΕΤΟΙΜΑΣΙΑ ΤΩΝ ΣΥΝΕΔΡΙΑΣΕΩΝ

               1.
                     Επιπλέον των συνεδριάσεων που διεξάγονται σε ετήσια βάση, σύμφωνα με το άρθρο 23 της Συνθήκης, το Συμβούλιο Υπουργών δύναται να διεξαγάγει άλλες συνεδριάσεις σε περίπτωση ανάγκης. Οι συνεδριάσεις για τους σκοπούς αυτούς συγκαλούνται από την Προεδρία, κατόπιν συμφωνίας με την Αντιπροεδρία.

               2.
                     Ο τόπος των συνεδριάσεων του Συμβουλίου Υπουργών αποφασίζεται από την Προεδρία κατόπιν διαβουλεύσεων με την Αντιπροεδρία και τη Γραμματεία. Η εν λόγω απόφαση λαμβάνεται τουλάχιστον δύο μήνες πριν από τη σχετική συνεδρίαση. Η συνεισφορά της Γραμματείας στις οργανωτικές δαπάνες των συνεδριάσεων εκτός της έδρας της Γραμματείας υπόκειται στους εσωτερικούς κανόνες του προϋπολογισμού της.

               3.
                     Οι ημερομηνίες των συνεδριάσεων συμφωνούνται μεταξύ της Προεδρίας, της Αντιπροεδρίας και της Γραμματείας. Κατ’ αρχήν, οι ημερομηνίες αποφασίζονται τουλάχιστον δύο μήνες πριν από τη σχετική συνεδρίαση.

               4.
                     Η Προεδρία και η Αντιπροεδρία συμφωνούν επί του σχεδίου ημερήσιας διάταξης. Το σχέδιο ημερήσιας διάταξης και όλα τα σχετικά έγγραφα διανέμονται στα συμβαλλόμενα μέρη και τους παρατηρητές τουλάχιστον δύο μήνες πριν από τη σχετική συνεδρίαση. Τα συμβαλλόμενα μέρη δύνανται να υποβάλουν παρατηρήσεις και να προτείνουν την προσθήκη νέων σημείων. Στους προσκληθέντες εκπροσώπους διανέμεται επίσης υλικό που τους αφορά, σύμφωνα με την παράγραφο 2 του τμήματος II.

               5.
                     Η Γραμματεία είναι υπεύθυνη για την προετοιμασία των συνεδριάσεων. Η Γραμματεία ενημερώνει τακτικά και κατόπιν αιτήματος την Προεδρία και την Αντιπροεδρία σχετικά με την προπαρασκευαστική διαδικασία, ικανοποιεί τα αιτήματά τους και ακολουθεί την καθοδήγησή τους στο εν λόγω θέμα.

               V.
                     ΣΥΝΕΔΡΙΑΣΕΙΣ ΤΟΥ ΣΥΜΒΟΥΛΙΟΥ ΥΠΟΥΡΓΩΝ — ΔΙΑΔΙΚΑΣΤΙΚΟΙ ΚΑΝΟΝΕΣ

               1.
                     Οι συνεδριάσεις του Συμβουλίου Υπουργών δεν είναι δημόσιες, εκτός εάν αποφασίσει διαφορετικά το Συμβούλιο Υπουργών.

               2.
                     Κάθε συμβαλλόμενο μέρος ή άλλος συμμετέχων στη συνεδρίαση δύναται να συνοδεύεται από υπαλλήλους που τον επικουρούν. Τα ονόματα και η ιδιότητα των υπαλλήλων αυτών κοινοποιούνται εκ των προτέρων στη Γραμματεία. Κατ’ αρχήν, οι εν λόγω υπάλληλοι δεν πρέπει να είναι περισσότεροι από τρεις για κάθε συμβαλλόμενο μέρος και περισσότεροι από δύο για κάθε άλλο συμμετέχοντα στη συνεδρίαση. Ωστόσο, η Προεδρία δύναται να παρέχει περαιτέρω υποδείξεις σχετικά με τον ανώτατο αριθμό εκπροσώπων ανά αντιπροσωπία.

               3.
                     Το Συμβούλιο Υπουργών θεωρείται ότι έχει την απαιτούμενη απαρτία μόνο εφόσον εκπροσωπούνται τουλάχιστον τέσσερα συμβαλλόμενα μέρη της Νοτιοανατολικής Ευρώπης και η Ευρωπαϊκή Ένωση.

               4.
                     Το Συμβούλιο Υπουργών αποφασίζει με συναίνεση. Αποχή συμβαλλόμενου μέρους δεν εμποδίζει το Συμβούλιο Υπουργών να αναλάβει δράση, υπό την προϋπόθεση ότι υπάρχει απαρτία σύμφωνα με την παράγραφο 3 του παρόντος τμήματος.

               5.
                     Η ημερήσια διάταξη της συνεδρίασης εγκρίνεται κατά την έναρξή της. Σε επείγουσες περιστάσεις, νέα σημεία επιτρέπεται να συμπεριληφθούν κατά τη διάρκεια της συνεδρίασης εφόσον συμφωνήσει η Προεδρία και η Αντιπροεδρία.

               6.
                     Οι παρατηρητές δύνανται να προβαίνουν σε δηλώσεις εφόσον τους επιτραπεί ή κληθούν από την Προεδρία.

               7.
                     Τα πρόσωπα που προσκαλούνται σύμφωνα με την παράγραφο 2 του τμήματος II δύνανται να συμμετέχουν στις συζητήσεις αλλά δεν συμμετέχουν σε κανενός είδους ανάληψη δράσης από το Υπουργικό Συμβούλιο.

               8.
                     Τα συμπεράσματα κάθε συνεδρίασης συντάσσονται με τη βοήθεια της Γραμματείας. Υπογράφονται από την Προεδρία και διανέμονται στα μέρη και στους παρατηρητές. Σε περίπτωση που δεν είναι δυνατή η οριστικοποίηση του σχεδίου συμπερασμάτων κατά το πέρας της σχετικής συνεδρίασης, η Προεδρία εξασφαλίζει την οριστικοποίηση και διανομή των συμπερασμάτων εντός επτά ημερολογιακών ημερών από τη συνεδρίαση. Κάθε συμβαλλόμενο μέρος δύναται να ζητήσει διορθώσεις εντός επτά ημερολογιακών ημερών από την παραλαβή του σχεδίου συμπερασμάτων. Η Προεδρία εξασφαλίζει τη διανομή του τελικού κειμένου εντός επτά ημερών από τη λήξη της προθεσμίας υποβολής παρατηρήσεων.

               9.
                     Τυχόν γενικές κατευθύνσεις πολιτικής ή μέτρα που εγκρίθηκαν κατά τη συνεδρίαση καταγράφονται στα συμπεράσματα.

               10.
                     Τα συμπεράσματα των συνεδριάσεων δεν επιτρέπεται κατά κανέναν τρόπο να περιορίζουν το πεδίο εφαρμογής ή τα αποτελέσματα των νομικών πράξεων ή της Συνθήκης. Δεν λαμβάνεται καμία απόφαση ή συμπέρασμα που αντιτίθεται σε δεσμευτικές νομικές διατάξεις. Τα συμπεράσματα των συνεδριάσεων δεν αποτελούν μέρος των νομικών πράξεων, ούτε έχουν κανονιστική ισχύ.

               VI.
                     ΜΟΡΦΕΣ ΔΡΑΣΗΣ ΚΑΙ ΔΙΑΔΙΚΑΣΙΑ ΠΟΥ ΠΡΕΠΕΙ ΝΑ ΑΚΟΛΟΥΘΕΙ ΤΟ ΣΥΜΒΟΥΛΙΟ ΥΠΟΥΡΓΩΝ

               1.
                     Το Συμβούλιο Υπουργών ενεργεί εγκρίνοντας, ανάλογα με την περίπτωση:

               - γενικές κατευθύνσεις πολιτικής και

               - αποφάσεις, συστάσεις ή γνωμοδοτήσεις (που αναφέρονται από κοινού ως «μέτρα»).

               Η έγκριση κανόνων που αποσκοπούν στη διασφάλιση της λειτουργίας του Συμβουλίου Υπουργών, καθώς και η έγκριση εκθέσεων θεωρούνται έγκριση αποφάσεων.

               2.
                     Από τη στιγμή που εγκριθούν ή τροποποιηθούν γενικές κατευθύνσεις πολιτικής ή μέτρα, υπογράφονται αμέσως από την Προεδρία και κατόπιν διαβιβάζονται από τη Γραμματεία σε όλα τα συμβαλλόμενα μέρη.

               3.
                     Οι γενικές κατευθύνσεις πολιτικής και τα μέτρα τίθενται σε ισχύ από την ημέρα της έγκρισής τους, εκτός αν ορίζουν διαφορετικά.

               Γενικές κατευθύνσεις πολιτικής

               4.
                     Έγκριση ή τροποποίηση γενικών κατευθύνσεων πολιτικής μπορεί να ζητηθεί από κάθε συμβαλλόμενο μέρος ή τη Γραμματεία. Το σχετικό αίτημα υποβάλλεται εγγράφως και περιέχει επαρκείς πληροφορίες που εξηγούν την αναγκαιότητα της έγκρισης ή τροποποίησης των προτεινόμενων κατευθύνσεων πολιτικής από το Συμβούλιο Υπουργών.

               5.
                     Το γραπτό αίτημα υποβάλλεται από το αιτούν μέρος στην Προεδρία με αντίγραφο στην Αντιπροεδρία και τη Γραμματεία. Η Προεδρία ενημερώνει όλα τα άλλα μέρη εντός επτά ημερολογιακών ημερών από την παραλαβή του αιτήματος. Όπου απαιτείται, το συμβαλλόμενο μέρος ή η Γραμματεία που υποβάλλει το σχετικό αίτημα ζητεί τη θέση της Περιφερειακής Διοικούσας Επιτροπής.

               6.
                     Η Προεδρία, κατόπιν διαβούλευσης και συμφωνίας με την Αντιπροεδρία, οργανώνει την εκπόνηση του σχεδίου θέσης του Συμβουλίου Υπουργών, το οποίο υποβάλλεται προς συζήτηση στην επόμενη συνεδρίαση του Συμβουλίου Υπουργών. Το σχέδιο θέσης αποστέλλεται στα συμβαλλόμενα μέρη τουλάχιστον 30 ημερολογιακές ημέρες πριν από τη συνεδρίαση.

               7.
                     Σε δεόντως αιτιολογημένες περιπτώσεις, γενικές κατευθύνσεις πολιτικής επιτρέπεται να εγκρίνονται ή να τροποποιούνται χωρίς τη χρήση των εντύπων και την τήρηση των διαδικασιών που καθορίζονται στις παραγράφους 4 έως 6 του παρόντος τμήματος.

               Μέτρα

               9.
                     Για τη λήψη ή την τροποποίηση μέτρων ακολουθείται η ίδια διαδικασία, εκτός εάν προβλέπεται διαφορετικά στον παρόντα εσωτερικό κανονισμό ή σε άλλους κανόνες που καθορίζονται από το Συμβούλιο Υπουργών για συγκεκριμένες περιπτώσεις.

               10.
                     Κάθε αίτημα για τη λήψη ή τροποποίηση μέτρου από συμβαλλόμενο μέρος ή τη Γραμματεία υποβάλλεται γραπτώς τουλάχιστον 60 ημερολογιακές ημέρες πριν από τη συνεδρίαση του Συμβουλίου Υπουργών κατά την οποία θα συζητηθεί.

               11.
                     Το αίτημα αποστέλλεται στην Προεδρία με αντίγραφο σε όλα τα συμβαλλόμενα μέρη και τη Γραμματεία. Συνοδεύεται από τις σχετικές επεξηγηματικές σημειώσεις. Όπου απαιτείται, το συμβαλλόμενο μέρος ή η Γραμματεία που υποβάλλει το σχετικό αίτημα ζητεί τη θέση της Περιφερειακής Διοικούσας Επιτροπής.

               12.
                     Σε δεόντως αιτιολογημένες περιπτώσεις, επιτρέπεται να εγκριθούν ή να τροποποιηθούν μέτρα χωρίς χρήση των εντύπων και τήρηση των διαδικασιών που καθορίζονται στις παραγράφους 10 έως 11 του παρόντος τμήματος.

               Έγκριση γενικών κατευθύνσεων πολιτικής και μέτρων δι’ αλληλογραφίας

               13.
                     Το Συμβούλιο Υπουργών δύναται, στα μεσοδιαστήματα μεταξύ των συνεδριάσεών του, να εγκρίνει ή να τροποποιεί γενικές κατευθύνσεις πολιτικής ή μέτρα δι’ αλληλογραφίας. Η Προεδρία, μετά από αίτημα συμβαλλόμενου μέρους ή της Γραμματείας για την έγκριση γενικών κατευθύνσεων πολιτικής ή τη λήψη μέτρου δι’ αλληλογραφίας, ή με δική της πρωτοβουλία αποφασίζει, κατόπιν διαβούλευσης και συμφωνίας με την Αντιπροεδρία, κατά πόσον το θέμα δικαιολογεί τη δι’ αλληλογραφίας διαδικασία.

               14.
                     Στις περιπτώσεις στις οποίες η Προεδρία αποφασίσει να ακολουθηθεί δι’ αλληλογραφίας διαδικασία, αναθέτει στη Γραμματεία να αποστείλει σε κάθε συμβαλλόμενο μέρος το αίτημα μαζί με τις πληροφορίες τις οποίες η Προεδρία, κατόπιν διαβούλευσης και συμφωνίας με την Αντιπροεδρία, κρίνει αναγκαίες. Η Προεδρία, κατόπιν διαβούλευσης και συμφωνίας με την Αντιπροεδρία, προσδιορίζει επίσης κατά πόσον και, αν ναι, υπό ποιες προϋποθέσεις, τα συμβαλλόμενα μέρη δύνανται να τροποποιήσουν το αίτημα.

               15.
                     Η Προεδρία, κατόπιν διαβούλευσης και συμφωνίας με την Αντιπροεδρία, καθορίζει την καταληκτική ημερομηνία και ώρα παραλαβής των απαντήσεων, η οποία σε καμία περίπτωση δεν μπορεί να είναι συντομότερη των 10 ημερολογιακών ημερών από την ημερομηνία διαβίβασης των πληροφοριών που αναφέρονται στην παράγραφο 14 του παρόντος τμήματος. Σε εξαιρετικές περιπτώσεις, κατόπιν αιτήματος ή με δική της πρωτοβουλία, η Προεδρία δύναται, κατόπιν διαβούλευσης και συμφωνίας με την Αντιπροεδρία, να παρατείνει την προθεσμία παραλαβής των απαντήσεων. Κάθε συμβαλλόμενο μέρος που δεν έχει απαντήσει εγγράφως (μεταξύ άλλων και μέσω ηλεκτρονικού ταχυδρομείου) εντός της προβλεπόμενης προθεσμίας θεωρείται ότι απέχει.

               VII.
                     ΔΗΜΟΣΙΟΠΟΙΗΣΗ ΠΛΗΡΟΦΟΡΙΩΝ

               1.
                     Τα οριστικοποιημένα έγγραφα των συνεδριάσεων (ημερήσια διάταξη, συμπεράσματα κ.λπ.) δημοσιεύονται στον ιστότοπο της Γραμματείας, εκτός εάν αποφασιστεί διαφορετικά.

               2.
                     Το δικαίωμα πρόσβασης στα έγγραφα του Συμβουλίου Υπουργών καθορίζεται από την Περιφερειακή Διοικούσα Επιτροπή σύμφωνα με το άρθρο 38 παράγραφοι 2 και 3 της Συνθήκης.

               VIII.
                     ΤΕΛΙΚΕΣ ΔΙΑΤΑΞΕΙΣ

               1.
                     Παρατηρητές και πρόσωπα που προσκαλούνται σύμφωνα με την παράγραφο 2 του τμήματος II συμμορφώνονται με τυχόν απαιτήσεις εμπιστευτικότητας που ισχύουν για τα συμβαλλόμενα μέρη. Οι απαιτήσεις αυτές ισχύουν και για τα συμπεράσματα της σχετικής συνεδρίασης.

               2.
                     Τα πρόσωπα που έχουν προσκληθεί σύμφωνα με την παράγραφο 2 του τμήματος ΙΙ, πριν συμμετάσχουν στις σχετικές συζητήσεις, οφείλουν να υπογράψουν δήλωση εμπιστευτικότητας. Η εν λόγω δήλωση εμπιστευτικότητας περιλαμβάνει δέσμευση για την τήρηση των κανόνων εμπιστευτικότητας που αναφέρονται στο πρώτο εδάφιο του παρόντος τμήματος. Τα εν λόγω πρόσωπα αποκλείονται από τις συζητήσεις αυτές σε περίπτωση που αρνηθούν να υπογράψουν τη δήλωση.

               3.
                     Όλες οι πράξεις του Συμβουλίου Υπουργών υπογράφονται από την Προεδρία.

               4.
                     Κάθε τροποποίηση του παρόντος εσωτερικού κανονισμού εγκρίνεται με απόφαση του Συμβουλίου Υπουργών.

               5.
                     Αν για την εφαρμογή του παρόντος εσωτερικού κανονισμού σε συγκεκριμένη κατάσταση ανακύψει δυσκολία ερμηνείας, η Προεδρία, κατόπιν διαβούλευσης και συμφωνίας με την Αντιπροεδρία, παρέχει συμβουλές για την επίλυση του προβλήματος.

               6.
                     Ένα έτος μετά την έναρξη ισχύος του παρόντος εσωτερικού κανονισμού, με βάση την πρακτική πείρα από την εφαρμογή του, η Γραμματεία δύναται να προτείνει τροποποιήσεις του παρόντος εσωτερικού κανονισμού, εφόσον το κρίνει χρήσιμο ή αναγκαίο. Σε περίπτωση που μέρος επιθυμήσει να προτείνει τέτοια τροποποίηση, συμβουλεύεται πρώτα τη Γραμματεία.

               Ο παρών εσωτερικός κανονισμός τίθεται σε ισχύ την ημέρα της έγκρισής του από το Συμβούλιο Υπουργών.